Maimunah Mohd Sharif dari Malaysia dilantik semula terajui PBB – Habitat

NEW YORK, 18 Jamadilakhir 1443H, Jumaat – Datuk Maimunah Mohd Sharif dari Malaysia dipilih semula oleh Perhimpunan Agung Pertubuhan Bangsa-Bangsa Bersatu (PBB) sebagai Pengarah Eksekutif Program Penempatan Manusia PBB (PBB-Habitat) untuk tempoh dua tahun, lapor Xinhua.

Tempoh perkhidmatan beliau untuk penggal empat tahun awalnya berakhir pada Rabu. Penggal dua tahun baharunya bermula pada 20 Jan 2022 dan berakhir pada 19 Jan 2024.

Perhimpunan Agung pada Khamis bertindak atas saranan Setiausaha Agung PBB António Guterres.

Pemilihan semula Maimunah diluluskan sebulat suara tanpa undian.

Sebelum menjadi ketua UN-Habitat, Maimunah merupakan Datuk Bandar Pulau Pinang di Malaysia. Beliau berpengalaman lebih 30 tahun dalam perancangan bandar, penjanaan semula bandar dan pembangunan yang diterajui komuniti.

Sejak menyertai PBB pada Januari 2018, Maimunah berjaya meletakkan semula UN-Habitat sebagai peneraju pemikiran dalam perbandaran lestari.

Beliau ialah pengerusi bersama Pasukan Petugas Setiausaha Agung mengenai Masa Depan Bandar dan pengerusi bersama Gabungan 2030 Kerajaan Tempatan serta memperjuangkan perspektif bandar dalam Forum Ekonomi Dunia, kata pejabat akhbar Setiausaha Agung PBB.

Maimunah, 60, berkelulusan Ijazah Sarjana Muda dalam kajian perancangan bandar dari Institut Sains dan Teknologi Universiti Wales dan Ijazah Sarjana dalam pengajian perancangan dari Universiti Sains Malaysia.

Beliau sudah berumahtangga dan mempunyai dua orang anak perempuan. – Bernama


Virus COVID-19 tampil sifat baharu setiap hari

PUTRAJAYA, 14 Zulkaedah 1441H, Isnin – Ketua Pengarah Kesihatan Datuk Dr Noor Hisham Abdullah hari ini mendedahkan pihaknya menemukan sifat baharu virus COVID-19 setiap hari sejak pandemik itu dilaporkan kira-kira enam bulan lepas, menunjukkan perbezaan virus berkenaan dengan virus Corona yang lain.

“Dibandingkan Coronavirus yang lain, COVID-19 sifatnya mudah untuk merebak. Kalau kita lihat COVID-19, dalam tempoh enam bulan ini sudah menjangkiti lebih 10 juta penduduk dunia,” katanya pada sidang media perkembangan terkini COVID-19 di sini.

Menurutnya aspek itu menunjukkan kemungkinan ada mutasi pada G614 iaitu kod genetik virus tersebut, sekali gus memungkinkan COVID-19 merebak dengan lebih cepat sekiranya berlaku perubahan.

Sehubungan itu katanya Institut Penyelidikan Perubatan telah diarah menjalankan kajian mengenai mutasi virus COVID-19 bagi mengetahui sifat virus berkenaan, sekali gus membantu Kementerian Kesihatan (KKM) mencipta vaksin dan menentukan rawatan terbaik terhadap pesakit.

”Lebih banyak kajian perlu dijalankan untuk mengetahui sama ada mutasi-mutasi COVID-19 yang berlaku akan menjadikan virus tersebut super spreader,” katanya.

Mengulas mengenai kluster perhimpunan Masjid Seri Petaling yang merekodkan hanya satu kes positif COVID-19 yang aktif pada hari ini, Dr Noor Hisham berkata kejayaan itu adalah hasil kerjasama bersepadu semua pihak yang mengesan serta mengawal penularan dalam kalangan peserta perhimpunan tersebut.

“Kerjasama daripada jemaah tabligh juga baik. Mereka bekerjasama dengan KKM untuk tampil melaksanakan ujian. Kalau kita bekerjasama dengan bersepadu antara kerajaan dan orang ramai, nescaya kita dapat membendung penularan jangkitan COVID-19 dalam negara kita,” katanya.

Beliau berkata pengawasan dan pemantauan bagi kluster perhimpunan itu mungkin dapat ditamatkan dalam tempoh satu atau dua minggu lagi. – Bernama


DAP konsisten sentuh sensitiviti umat Islam, mana suara MP Melayu?

BANGI, 26 Zulkaedah 1444H, Khamis – Pemuda BERJASA hairan sehingga kini tiada sebarang tekanan atau tindakan yang dikenakan ke atas Pengerusi DAP Perak, Ngeh Koo Ham, susulan kenyataan kontroversinya membabitkan isu murtad.

Ketua Pemuda BERJASA, Fahmi Bazlan berkata, isu yang dibangkitkan Ahli Parlimen Beruas itu adalah menyentuh sensitiviti umat Islam, apatah lagi ia bukanlah kali pertama disuarakan pemimpin parti cauvinis berkenaan.

Beliau berkata, Koo Ham pernah mengeluarkan kenyataan sebegitu sejak 2014 yang menggesa mana-mana pihak supaya menghormati dan tidak mempertikaikan hak orang Islam yang murtad.

Justeru, bagi Fahmi, kenyataan itu sudah menjadi satu kebiasaan untuk ahli politik DAP kerana parti itu sentiasa konsisten menyentuh sensitiviti umat Islam.

“Perkara 11 dalam Perlembagaan Persekutuan yang menetapkan kebebasan beragama untuk semua rakyat Malaysia itu adalah benar, namun perlu diteliti pada Fasa 4 bahawa ada sekatan yang dikhususkan untuk umat Islam.

“Penetapan ini tidak boleh dipertikai. Kenyataan beliau (Koo Ham) di Parlimen baru-baru ini, menanyakan soal perkahwinan antara orang Islam dengan bukan Islam di luar negara sudah pun dijawab oleh Menteri Agama namun sedarkah kita bahawa DAP amat konsisten untuk mempertikaikan agama Islam seperti isu murtad yang pernah dibangkitkan dahulu,” katanya.

Sebelum ini, Menteri di Jabatan Perdana Menteri (Hal Ehwal Agama), Datuk Mohd Na’im Mokhtar berkata, perkahwinan yang melibatkan antara orang Islam dan bukan Islam adalah tidak dibenarkan dan tidak diiktiraf di bawah undang-undang.

Subseksyen 3(3), Akta Membaharui Undang-Undang (Perkahwinan dan Penceraian) 1976 (Akta 164) memperuntukkan bahawa akta itu tidak terpakai bagi seseorang Islam atau bagi mana-mana orang yang berkahwin di bawah undang-undang Islam dan tiada perkahwinan boleh diupacarakan atau didaftarkan di bawah akta berkenaan.

Atas sebab itu, Fahmi mempersoalkan kewajaran Koo Ham membangkitkan isu berkenaan di Parlimen sedangkan sudah jelas bahawa Malaysia meletakkan Agama Islam sebagai agama rasmi Persekutuan.

Beliau menyifatkan kenyataan itu seolah-olah ingin menormalisasikan murtad dalam kalangan rakyat Malaysia dan menjadikannya sebagai suatu tindakan yang diterima atas dasar kebebasan beragama.

“Beliau (Koo Ham) sama seperti ahli politik DAP lain yang hanya sekadar meminta maaf apabila menyentuh sensitiviti umat Islam.

“Saya juga ingin mempersoalkan di manakah suara Ahli Parlimen Melayu yang lain? Saya khuatir jika tiada tekanan yang diberi maka fasal-fasal kecil di dalam Perlembagaan cuba dimansuhkan atau dinafikan oleh Ahli-ahli Parlimen yang berniat jahat,” katanya.


Penetapan harga siling minyak masak langkah tepat tetapi perlu dipantau: Pakar

KUALA LUMPUR, 4 Muharram 1444H, Selasa – Usaha kerajaan mengurangkan kesan inflasi terhadap pengguna menerusi penetapan harga maksimum jualan minyak masak sawit kepada RM34.70 bagi botol lima kilogram bermula Isnin depan adalah langkah tepat namun perlu dipantau.

Profesor Ekonomi dari Universiti Sunway Dr Yeah Kim Leng berkata langkah itu melegakan pengguna khususnya golongan B40 yang terkesan dengan kenaikan harga barang ketika ini.

“Adalah penting bagi kerajaan untuk memastikan bahawa pemborong dan peruncit masih boleh meneruskan operasi mereka, justeru menjualnya pada harga kawalan akan membantu memastikan kos sara hidup tidak membebankan golongan berpendapatan rendah,” katanya ketika dihubungi Bernama hari ini.

Beliau juga berharap agar kerajaan memberi tumpuan kepada usaha pemberian subsidi bersasar melalui pendekatan seperti pemberian kupon dan penambahan insentif bantuan bagi membantu isi rumah berpendapatan rendah.

Senada dengan Yeah, penganalisis ekonomi dari Universiti Malaya (UM) Dr Roza Hazli Zakaria berkata meskipun pengumuman kerajaan itu menggembirakan pengguna namun dari sudut ekonomi, beliau bimbang sekiranya bekalan minyak menjadi terhad di pasaran.

“Kita bimbang sekiranya bekalan tidak mencukupi untuk memenuhi permintaan kerana apabila harga rendah, isi rumah lebih cenderung untuk meningkatkan pembelian.

“Pada masa sama, pengeluar apabila harga ditetapkan itu rendah daripada pasaran, kita bimbang ia tidak cukup untuk beri insentif bagi mereka terus bekalkan minyak masak sebab mungkin harga itu tidak mampu menampung kos keseluruhan yang ditanggung dan ini berdasarkan andaian tiada sebarang inflasi, penyeludupan kartel dan sebagainya,” katanya.

Mengulas mengenai implikasi penetapan harga minyak baharu secara bulanan, beliau tidak menolak kemungkinan wujudnya pihak tertentu yang bertindak ‘menyorokkan’ bekalan ketika produk itu dijual murah.

“Minyak masak sawit ini adalah barang tahan lama. Ada juga kemungkinan pengguna sendiri (yang mempunyai kuasa beli) apabila harga rendah, beli lebih daripada keperluan dan menjualnya semula pada harga tinggi. Justeru, perlu ada pemantuan yang lebih ketat daripada kerajaan untuk pastikan tiada cubaan menyorok minyak ini,” katanya.

Profesor Dr Mohd Nazari Ismail dari Fakulti Perniagaan dan Ekonomi UM pula menyokong langkah kerajaan menetapkan harga secara bulanan sekiranya langkah itu adalah bagi menangkis usaha pihak tertentu mengaut untung berlebihan.

“Jadi kerajaan perlu berhati-hati dalam melaksanakan langkah penetapan harga. Ia hanya baik jika wujudnya monopoli, kartel dan sebagainya yang menjejaskan kebajikan pengguna,” katanya.

Semalam, kerajaan memutuskan bahawa harga minyak masak sawit tulen tidak bersubsidi dalam botol lima kilogram ditetapkan pada harga RM34.70 bagi Semenanjung berkuat kuasa mulai 8 Ogos.

Selain itu, harga minyak masak akan ditetapkan setiap bulan menerusi pengumuman oleh Lembaga Minyak Sawit Malaysia (MPOB).

Pengerusi Pasukan Jihad Tangani Inflasi Tan Sri Annuar Musa berkata dengan pengumuman itu, Kementerian Perdagangan Dalam Negeri dan Hal Ehwal Pengguna (KPDNHEP) akan mengambil langkah-langkah berikutnya untuk mewartakan harga berkenaan. – Bernama


PDRM sedia tambah anggota pembukaan sempadan negara

IPOH, 8 Syaaban 1443H, Jumaat – Polis Diraja Malaysia (PDRM) bersedia menambah anggota untuk penugasan di sempadan negara, sebaik ia dibuka pada 1 April ini susulan Fasa Peralihan ke Endemik.

Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman Datuk Hazani Ghazali berkata perkara itu, akan dibincangkan kelak dengan lebih lanjut lagi termasuk dari segi jumlah penambahan dan kawasan penugasan.

“Aktiviti penyeludupan di sempadan sering kali berlaku. Kita sentiasa membuat pemantauan walaupun sebelum COVID-19 lagi, termasuk di sempadan perairan negara. Kita tidak menolak untuk menambah anggota kelak apabila sempadan dibuka,” katanya.

Beliau berkata demikian pada program komuniti kepolisian, ‘Charity Ride PDRM’ di Mes Pegawai Kanan hari ini yang turut dihadiri Ketua Polis Perak Datuk Mior Faridalathrash Wahid.

Kerajaan pada Selasa memutuskan untuk membuka semula sempadan negara pada 1 April ini susulan fasa peralihan ke endemik.

Perdana Menteri Datuk Seri Ismail Sabri Yaakob berkata keputusan itu dibuat bersandarkan tiga perkara iaitu fakta terkini COVID-19, keperluan pembukaan sempadan di negara lain dan memberikan keselesaan kepada pengembara.

Hazani berkata pembukaan sempadan juga memberi peluang untuk menguatkan pengoperasiaan melalui penugasan unit berkuda dan Pasukan Gerakan Am (PGA), dalam membanteras aktiviti penyeludupan ke negara ini. – Bernama


Dakwa dihalang bersekolah, 200 pelajar nekad tinggalkan Afghanistan

KABUL, 14 Safar 1443H, Selasa – Kira-kira 200 pelajar perempuan dilaporkan melarikan diri dari Afghanistan dan memohon bantuan Badan Amal Putera Charles Kanada di Toronto, lapor agensi Anadolu.

Mereka mulanya melarikan diri menggunakan laluan di lapangan terbang di Kabul, namun keadaan sangat bahaya menyebabkan mereka menghabiskan beberapa minggu menggunakan laluan darat untuk tiba di Pakistan.

Pelarian berkenaan kemudiannya meneruskan perjalanan menggunakan laluan rahsia sehingga tiba di Kanada.

Mereka melarikan diri daripada pemerintahan kerajaan sementara Taliban selepas mendakwa undang-undang tidak memberi kebenaran kepada pelajar perempuan untuk kembali bersekolah.

Menteri Imigresen Kanada, Marco Mendicino berkata, kesemua pelajar berkenaan bersama ahli keluarga akan ditempatkan di wilayah Saskatchewan dalam tempoh beberapa minggu.

“Kami sedaya upaya akan memberi bantuan kepada pelarian Afghanistan ini supaya berada dalam keadaan selamat di negara ini,” katanya.

Pada tahun 2010, Putera Charles melancarkan badan amal di negara itu di Toronto yang bertujuan membantu golongan pelarian.

“Pelarian Afghanistan kini berada dalam keadaan selamat dan mereka kini berpeluang untuk memajukan diri termasuk meneruskan persekolahan semula,” kata Mark Fell, yang mengetuai badan amal berkenaan.

Menerusi bancian negara pada 2016 menunjukkan kira-kira 76,000 rakyat Afghanistan berada di Kanada. – Agensi


PM tiba di Jakarta hadiri Mesyuarat Khas ASEAN

JAKARTA, 12 Ramadan 1442H, Sabtu – Perdana Menteri Tan Sri Muhyiddin Yassin tiba di Jakarta hari ini untuk menghadiri Mesyuarat Khas Pemimpin ASEAN bagi membincangkan mengenai krisis di Myanmar.

Muhyiddin yang menaiki pesawat khas tiba di Lapangan Terbang Antarabangsa Soekarno-Hatta, di Jakarta pada 8 pagi (waktu tempatan).

Ketibaan beliau disambut oleh Wakil Tetap Malaysia ke ASEAN Kamsiah Kamaruddin dan Ketua Direktur Protokol dan Konsular Kementerian Luar Indonesia/Ketua Protokol Negara Andy Rachmianto.

Mesyuarat Khas Pemimpin ASEAN yang diadakan di Sekretariat ASEAN di Jakarta ini akan membincangkan krisis di Myanmar dan akan mematuhi protokol kesihatan dan keselamatan yang ketat ketika pandemik COVID-19 masih menular.

Justeru, penyertaan perserta dalam mesyuarat itu akan dihadkan.

Menurut kenyataan media yang dikeluarkan oleh Sekretariat ASEAN, Mesyuarat Khas Pemimpin ASEAN itu akan mematuhi protokol kesihatan dan keselamatan yang ketat yang ditetapkan oleh kerajaan Indonesia.

Rancangan untuk mengadakan mesyuarat khas ASEAN bagi membincangkan krisis di Myanmar itu telah berlangsung sejak beberapa minggu, diketuai oleh Indonesia dan Menteri Luarnnya Retno Marsudi.

Desakan politik Indonesia ini turut mendapat sokongan Malaysia, Brunei, dan Singapura.

Myanmar dilanda pergolakan politik sejak Jeneral Tentera Min Aung Hlaing menggulingkan kerajaan pimpinan Aung San Suu Kyi pada 1 Feb lepas yang menyaksikan 700 penunjuk perasaan antirampasan kuasa terbunuh.

Sementara itu, Menteri Luar Indonesia dilaporkan berkata hanya pemimpin dari Thailand, Laos dan Filipina tidak akan menghadiri mesyuarat khas itu hari ini. – Bernama


Buat apa tubuh pusat kajian kalau tak perkukuh agenda negara

BERAPA banyak pusat kajian nak ditubuhkan lagi satukan rakyat negara ini? Tidak cukupkah lagi kementerian perpaduan negara dan jabatan-jabatan sedia ada?

Tidak cukupkah pusat kajian yang berlambak pada hari ini di dalam dan di luar universiti awam dan swasta?

Ketika artikel ini diterbitkan, saya dalam perjalanan untuk menemui ibu kepada kepada anak dalam kes perebutan hak penjagaan anak selepas video rakaman yang tular di media sosial baru-baru ini memaparkan seorang ibu dan anak berusia sembilan tahun.

Ibu dan anak ini, terpaksa berpisah, setelah Mahkamah Tinggi Kuantan memutuskan hak penjagaan kanak-kanak terbabit diserahkan kepada bapanya.

Difahamkan, kanak-kanak itu merupakan anak kepada pasangan Orang Asli yang telah bercerai dan dijaga ibunya yang telah memeluk Islam namun menjadi mangsa perebutan hak jagaan.

Mahkamah Tinggi Kuantan Khamis lepas, memerintahkan kanak-kanak terbabit diserahkan kepada bapanya yang bukan beragama Islam menerusi perintah habeas corpus.

Seperti kebiasaan, apabila ada sahaja masalah, maka timbullah idea agar sebuah pusat kajian ditubuhkan untuk selesaikan sesuatu masalah termasuk isu ini. Ini jawapan yang biasa kita dengar.

Dalam hal ini, kata Menteri terbabit, tujuannya tidak lain bagi menyelesaikan masalah atau pertikaian antara Islam dengan bukan Islam, seperti kes ini.

Pusat mediasi ini penting sebagai platform untuk berbincang bagi menyelesaikan masalah yang timbul, terutama melibatkan pertikaian antara orang Islam dan bukan Islam iaitu bapa yang bukan Islam dan ibu serta anak beragama Islam, tanpa memprejudiskan mana-mana pihak.

Menurut pendapat itu lagi, kita tidak mahu mana-mana pihak mengambil peluang ini hingga menyebabkan berlaku perseteruan serta ketidaktenteraman. Kita mahu lahirkan masyarakat bersatu padu dan saling memahami.

Tidak dinafikan, pasti akan golongan berkepentingan yang akan mengambil peluang ini. Ini biasa.

Sama juga seperti isu perebutan penggunaan kalimah Allah, antara Islam dan bukan Islam. Apakah perlu diwujudkan sebuah pusat lagi? Kenapa pihak berkuasa tidak bertegas? Ada atau tidak orang mengambil kesempatan? Jangan jadi hipokrit.

Negara kita sudah banyak pusat kajian ditubuhkan. Kenapa tidak dimanfaatkan sahaja pusat sedia ada? Jika ditubuhkan lagi sudah tentu melibatkan kos yang banyak. Apatah lagi, dalam keadaan negara yang sedang kesempitan sekarang, bergelut dengan masalah ekonomi.

Di setiap Universiti Awam, boleh dikatakan ada sahaja pusat mediasi dan pusat peradaban. Ini tidak termasuk, pusat kajian sedia ada seperti Institut Kefahaman Islam Malaysia (IKIM), tempat saya bekerja dahulu. Banyak lagi pusat kajian mediasi yang tidak perlu disebutkan.

Institusi kefahaman Islam Malaysia (IKIM) sudah lama ditubuhkan, ada radio IKIM lagi, takkan sekian lama rakyat Malaysia masih tidak faham Islam lagi, sedangkan nama isntitut kefahaman?

Begitu juga dengan pusat kajian peradaban bukan bukan Islam, pusat kajian berasaskan kaum.

Lagi pelik, takkan sekian lama duduk di sini, masih terus membiarkan diri jahil dengan Islam, sedangkan Islam agama Persekutuan? Begitu juga kedudukan Rukun Negara.

Apakah kita perlu tubuh pula pusat kajian Rukun Negara, seperti mana setiap Universiti Awam, ada kelab atau sekretarian Rukun Negara.

Pelik juga ya, kenapa perkara sebenar Rukun Negara, selaku ideologi negara, langsung tidak difahami oleh rakyat jelata. Setiap universiti terpaksa tubuh kelab dan sekretariat.

Bandingkan dengan negara lain, apakah mereka ada semua pusat kajian yang merupakan agenda negara ini? Semua maklumkan, ia sudah dipaksakan kepada rakyat mereka.

Perlukah kita kempenkan Rukun Negara setiap tahun, sama seperti kempen bulan bahasa kebangsaan atau kempen bulan perpaduan yang sedang berlangsung.

Kenapa kita kempenkan agenda negara, kenapa perlukan kempen bulan perpaduan, sedangkan ia sudah sepatutnya difahami dan seterusnya dihayati oleh rakyat?

Hairan juga kita, di setiap universiti ada sahaja pusat mediasi peradaban, apakah ia berfungsi atau tidak, atau sekadar menjadi hiasan sahaja.

Misalnya, Institut Kajian Etnik (KITA), sebuah pusat kajian berkaitan etnik, takkan sehingga kini masih tidak ada lagi formula untuk satukan etnik.

Paling sedih apabila ada yang berkata faktor kedai mamak dan nasi lemak sebagai wahana perpaduan. Ini tidak termasuk sebuah kementerian khas yang ditubuhkan iaitu Kementerian Perpaduan Negara.

Apakah ini bermaksud, setelah lebih 60 tahun merdeka, kita masih lagi tidak berpadu? Kasihan sungguh.

Pada hemat saya, kita telah gagal dalam membina negara. Sejak awal lagi, kita asyik berpolitik.

Kita perjudikan agenda negara dengan berapa banyak undi boleh dapat. Kita perjudikan agenda negara dengan pilihan raya. Kita perjudikan negara boleh dikatakan dalam segala hal.

Paling malang, kita perjudikan tanah Melayu (rizab Melayu) kepada bukan Melayu. Jika tidak, mana mungkin kita menghadapi pelbagai masalah hari ini.

Jika tidak mana mungkin ramai rakyat negara kita masih tidak menguasai bahasa negara seperti bahasa Melayu sebagai bahasa kebangsaan.

Misalnya, taklimat yang diberikan oleh seorang anggota parlimen ultra kiasu di Kuala Lumpur baru-baru ini, berkaitan hak milik tanah leasehold kepada freehold Sri Petaling

Begitu ramai ultra kiasu hadir termasuk wakil rakyatnya, perempuan berusia, baju berbelang-belang, datang bersama pegawai jabatan tanah Kuala Lumpur.

Sedih amat sangat taklimat pegawai pejabat tanah langsung tidak difahami ultra kiasu. Maka wakil rakyat ultra kiasu terpaksa menggunakan bahasa Cina, kerana sebahagian besar ultra kiasu Cina yang hadir tidak tahu berbahasa Melayu

Bergenerasi tinggal di Tanah Melayu (tanah leasehold) tetapi tidak tahu berbahasa Melayu, tidakkah ada ada malu untuk meminta jadi freehold.

Lepas itu nak minta kerajaan mengurangkan harga penukaran status dari ‘leasehold’ kepada ‘freehold’.

Kenapa ultra kiasu langsung tidak ada rasa malu. Malah wakil rakyat, baju belang-belang, bukan main tegar memperjuangkan hak mereka. Sanggup ubah bahasa kepada bahasa Cina, bagi memudahkan mereka faham.

Saya sarankan kerajaan Malaysia Madani, sebagai wakil rakyat, tanggungjawab pertamanya adalah memastikan rakyat menjunjung agenda negara

Kenapa wakil rakyat tidak mahu ambil tahu langsung agenda nasional. Tetapi bila tiba perkara berkaitan kerakyatan, tanah dan sebagainya, begitu beriya-iya memperjuangkan. Nampak tak hipokrasi wakil rakyat ultra kiasu ini.

Nak freehold tetapi tidak tahu bahasa Melayu, tak malukah? Jika sayalah penguasa, saya akan paksakan ultra kiasu menguasai bahasa Melayu sebelum diberikan kemudahan seperti leasehold kepada freehold.

Melihat kepada semua isu sesama yang berlaku ini, buatlah apa juga nama pusat kajian yang akan ditubuhkan, yakinlah, sukar untuk kita melihat akan keberkesanannya.

Justeru, sebelum kita tubuhkan apa juga pusat kajian, saya mohon pihak berkuasa lakukan sesuatu.

Paksakan agenda negara untuk dihayati kepada rakyat yang hidup dalam negara ini. Di negara jiran kita seperti Indonesia dan Thailand, tidak ada kompromi dalam agenda negara. Ia dipaksakan.

Berbeza dengan kita, terlalu berpolitik. Kita perjudikan negara denga berapa undi boleh dapat.

Akhirnya, saya amat mengharapkan pertemuan saya dengan ibu kepada perebutan anak orang Asli ini akan membuah hasil, bukannya dengan menubuhkan sebuah lagi pusat kajian.

Prof Dr Mohd Ridhuan Tee Abdullah


Thailand mula program vaksinasi minggu ini

BANGKOK, 11 Rejab 1442H, Selasa – Thailand akan memulakan program vaksinasi COVID-19 menjelang akhir minggu ini, selepas negara itu dijadual menerima dua vaksin – Sinovac Biotch dari China dan Oxford-AstraZeneca esok.

Thailand akan menerima kumpulan pertama 200,000 daripada 2 juta dos vaksin yang dibangunkan syarikat farmaseutikal China itu esok. Vaksin itu diberi kelulusan untuk kegunaan kecemasan berkuat kuasa 22 Februari.

Pada masa sama, Thailand juga akan menerima 200,000 dos vaksin Oxford-AstraZeneca COVID-19 dari dua pengeluar esok, kata Timbalan Perdana Menteri dan Menteri Kesihatan Awam Anutin Charnvirakul.

Perdana Menteri Thailand Prayuth Chan o-cha akan menjadi rakyat Thailand pertama yang diberi vaksin COVID-19 bagi membantu meningkatkan keyakinan masyarakat mengenai keselamatan dan keberkesanannya.

Dalam satu hantaran di Facebook hari ini, Prayuth berkata suntikan kumpulan sasar pertama akan bermula dalam tempoh tiga hari selepas ketibaan vaksin itu pada Rabu.

Beliau berkata, 800,000 dos vaksin Sinovac COVID-19 dari China dijangka tiba pada Mac dan satu juta lagi pada April.

“Sebanyak 26 juta lagi dos vaksin Oxford-AstraZeneca dijangka siap pada Mei dan Jun,” katanya. Thailand dilaporkan menempah 61 juta dos vaksin Oxford-AstraZeneca COVID-19.

Sementara itu, Pusat Pentadbiran Situasi COVID-19 (CCSA) meluluskan kumpulan pertama vaksin untuk diagihkan ke 13 wilayah yang mempunyai kadar jangkitan lebih tinggi dalam penularan wabak terbaru termasuk Samut Sakhon, Bangkok, Pathum Thani serta wilayah yang mempunyai kepentingan ekonomi – Chonburi, Phuket, Surat Thani dan Chiang Mai.

Petugas kesihatan barisan hadapan di hospital kerajaan dan swasta serta pesakit yang mempunyai penyakit kronik antara kumpulan pertama yang akan menerima vaksin COVID-19 itu.

Thailand menyasarkan memberi vaksin kepada 50 peratus penduduknya menjelang akhir tahun ini.

Sepanjang 24 jam lalu, Thailand merekodkan 95 kes baharu COVID-19 dan sifar kematian menjadikan jumlah kumulatif di negara itu sebanyak 25,599 dengan 83 kematian. – Bernama


43 peratus rakyat AS dakwa kewangan lebih teruk sejak Biden tadbir

WASHINGTON, 12 Rabiulakhir 1444H, Isnin – Tinjauan baharu menunjukkan 43 peratus rakyat Amerika merasakan keadaan kewangan keluarga mereka lebih teruk di bawah pemerintahan Presiden, Joe Biden berbanding dua tahun lalu.

Tinjauan yang diterbitkan ABC News-Washington Post, mendapati masalah kewangan meningkat dua kali ganda sejak Biden memegang jawatan tahun lalu pada 20 Januari, menggantikan Donald Trump.

Mereka mendakwa, kewangan keluarga bertambah buruk, tetapi 39 peratus lagi berkata, ia kekal sama dalam tempoh dua tahun lalu manakala 18 peratus pula mendakwa ia lebih baik.

Hanya kira-kira 20 peratus berkata, keadaan kewangan bertambah buruk pada masa pilihan raya 2020 berbanding empat tahun sebelum Trump dipilih, menurut tinjauan.

Dalam apa yang dipanggil ‘bencana’ untuk Parti Demokrat yang memerintah, inflasi mencapai paras tertinggi 40 tahun dalam bacaan rasmi terakhir menjelang pilihan raya perundangan pertengahan penggal.

Laporan yang diterbitkan bulan lepas mengenai inflasi menunjukkan harga di AS meningkat lebih daripada jangkaan.

Data itu lebih buruk daripada yang dilihat kerana kerajaan mengecualikan makanan dan petrol daripada kadar inflasi rasmi.

Rekod tertinggi itu didorong oleh peningkatan keperluan lain seperti penginapan, rawatan perubatan dan pengangkutan massa.

Laporan itu menandakan berita buruk untuk Biden dan Parti Demokrat yang terdesak untuk mengekalkan kawalan Kongres.

Biden dalam kenyataan berkata, inflasi adalah cabaran ekonomi utama dan beliau mempunyai rancangan untuk menurunkan kos penjagaan kesihatan dan tenaga.

“Rancangan Republikan sangat berbeza.  Mereka ingin meningkatkan kos ubat preskripsi, kos insurans kesihatan dan kos tenaga.

“Pada masa sama memberikan lebih banyak pelepasan cukai kepada syarikat besar dan orang kaya.

“Inilah perjanjiannya: memotong cukai korporat dan membenarkan farmasi besar menaikkan harga semula adalah rancangan inflasi Republikan dan ia adalah satu bencana,” kata Biden. – Agensi


Cuaca buruk sebelah petang di Kuala Lumpur dijangka berlanjutan hingga Sabtu

KUALA LUMPUR, 2 Ramadan 1442H, Rabu – Cuaca buruk di sekitar Kuala Lumpur dijangka berterusan sehingga Sabtu ini, kata Dewan Bandaraya Kuala Lumpur (DBKL).

Berikutan itu, DBKL menasihatkan warga kota supaya lebih berhati-hati dan berwaspada berikutan cuaca buruk melibatkan ribut petir yang melanda.

“Warga kota dinasihatkan supaya sentiasa peka dengan perubahan cuaca yang berlaku. Layari https://www.met.gov.my/index.php untuk mengetahui keadaan semasa cuaca. Kami prihatin keselamatan anda.

“Jika berlaku banjir kilat di kawasan anda, sila hubungi Bilik Gerakan DBKL di Talian 03-40244424 untuk tindakan kecemasan,” katanya dalam laman Facebook, hari ini.

Terdahulu, Jabatan Meteorologi Malaysia (MetMalaysia) meramalkan ribut petir bakal melanda pada sebelah petang, bermula 11 hingga 17 April ini.

Dalam pada itu, DBKL memaklumkan pihaknya bertindak pantas melaksanakan kerja-kerja memotong dan membersihkan pokok-pokok tumbang akibat daripada hujan lebat yang turun pada 12 dan 13 April di sekitar Kuala Lumpur.

“Kerja-kerja pembersihan perlu dilakukan segera bagi mengelakkan gangguan lalu lintas kepada orang awam.

“Tindakan pantas ini sedikit sebanyak telah melegakan warga kota yang turut terkesan dengan fenomena cuaca sejak kebelakangan ini,” katanya.


Kelantan laksana undang-undang jenayah Syariah bermula hari ini

BANGI, 25 Rabiulawal 1443H, Isnin – Usaha kerajaan Kelantan untuk melaksanakan undang-undang Islam dengan menguatkuasakan Enakmen Kanun Jenayah Syariah (1) 2019 akhirnya berjaya direalisasikan bermula hari ini.

Pelaksanaan enakmen itu dibuat selepas mendapat perkenan daripada Sultan Kelantan, Sultan Muhammad V, kata Menteri Besar Kelantan, Datuk Ahmad Yakob.

“Enakmen Kanun Jenayah Syariah (I) 2019 telah memilih kaedah pelaksanaan hukuman retributif (hukuman setimpal dengan kesalahan) dan restoratif (hukuman bersifat pemulihan) untuk memulih dan memberi kesedaran kepada pesalah syariah,” katanya.

Beliau berkata demikian selepas merasmikan Majlis Penerangan Enakmen Kanun Jenayah Syariah (I) 2019 secara dalam talian menerusi laman Facebook rasmi Jabatan Hal Ehwal Agama Islam Kelantan (Jaheik), hari ini.

Undang-undang itu, tegas beliau bertujuan mendidik dan menepati perintah agama dan menjadikan syariat Islam sebagai panduan kehidupan.

Sejak PAS diberi mandat mentadbir Kelantan pada tahun 1990, pelbagai usaha dijalankan bagi merealisasikan impian melaksanakan undang-undang Islam di negeri ini.

“Dewan Undangan Negeri (DUN) Kelantan meluluskan Rang Undang-undang Jenayah Syariah pada tahun 1993 sebelum diwujudkan Enakmen Undang-undang Jenayah Syariah (II) Kelantan 1993.

“Bagaimanapun, enakmen edisi 1993 tidak dapat dikuatkuasakan atas sebab dan halangan tertentu,” katanya.


Pastikan jemaah menteri dilantik tak terpalit kes mahkamah, skandal

BANGI, 16 Muharram 1443H, Rabu – Pertubuhan-Pertubuhan Pembela Islam (PEMBELA) meminta pelantikan anggota Kabinet baharu dipercepatkan bagi menyusun perancangan drastik bagi menangani perkara paling utama iaitu pandemik COVID-19.

Kabinet itu juga perlu berfungsi untuk merangsang semula ekonomi negara serta kesejahteraan sosial rakyat agar dapat dipulihkan segera selari dengan ucapan pertama Perdana Menteri, Datuk Seri Ismail Sabri Yaakob.

Memandangkan lantikan anggota Kabinet belum dibuat termasuk Timbalan Perdana Menteri yang menjalankan fungsi eksekutif PM, Pengerusi PEMBELA, Haji Aminuddin Yahaya berpandangan, barisan jemaah menteri yang bakal dilantik hendaklah daripada kalangan tokoh pemimpin berwibawa.

“PEMBELA menyarankan supaya Perdana Menteri melantik anggota jemaah menteri dari  kalangan tokoh terbaik yang mempunyai ciri-ciri berwibawa, cekap, amanah dan bersih dari sebarang skandal.

“…. serta tidak terpalit dengan sebarang kes mahkamah termasuk keruntuhan akhlak dan moral yang boleh memudaratkan kedudukan integriti jemaah menteri itu sendiri.

“Malah, seorang anggota jemaah menteri juga mestilah dari kalangan mereka yang mempunyai kesedaran beragama yang tinggi,” katanya dalam satu kenyataan.

Sekiranya Ismail Sabri benar-benar mahu melakukan satu anjakan paradigma dalam pentadbiran negara dan melakar sejarah baharu, beliau sebagai Perdana Menteri perlu bertindak bijak, tegas dan meletakkan piawaian tinggi bagi seseorang menjawat jawatan menteri di dalam Kabinetnya.

“Untuk kekal di tampuk kepimpinan dan memperolehi kepercayaan rakyat, Perdana Menteri mestilah dilihat sebagai seorang Perdana Menteri yang dibantu oleh jemaah menteri berwibawa serta berintegriti tinggi,” katanya.

Aminuddin juga menyatakan harapan agar kerajaan ini dapat terus kekal mentadbir negara tanpa sebarang gangguan propaganda politik oleh mana-mana pihak sehingga ke Pilihan Raya Umum ke-15 lakan datang.

“Negara tidak mampu menghadapi satu lagi perubahan pimpinan dalam masa terdekat, dan yang lebih penting lagi mendapat bantuan Allah yang amat kita perlukan di saat getir ini,” katanya.

Terdahulu, Ismail Sabri memaklumkan senarai jemaah menteri Kabinet akan diumumkan minggu ini selepas mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Katanya, senarai jemaah menteri akan dipersembahkan kepada Yang di-Pertuan Agong terlebih dahulu sebelum diumumkan.


3 operasi musnah pencerobohan hutan simpan dilaksana tahun ini

RAUB, 4 Zulhijjah 1442H, Rabu – Sebanyak tiga operasi bersepadu pemusnahan hutan simpan kekal yang diceroboh di Raub berjaya dilaksanakan dalam tempoh tujuh bulan tahun ini.

Pegawai Pejabat Hutan Daerah (PHD) Raub, Shahril Mohamad berkata, dua Operasi Musnah dan satu Operasi Pamah, dilaksanakan dengan kerjasama Ibu Pejabat Polis Daerah (IPD) Raub.

Ia membabitkan kebun durian Musang King dan pisang yang diusahakan secara haram.

“Operasi musnah pertama pada April lalu dilakukan terhadap Kompartmen Satu, Hutan Simpan Kekal Sempam, membabitkan lebih 16.2 hektar ditanam 4,000 pokok durian Musang King dan 1,300 Duri Hitam, selain pelbagai jenis pisang.

“Operasi musnah kedua pada Jun lalu dilakukan terhadap Kompartmen 48, Hutan Simpan Kelau membabitkan kawasan seluas lebih 12 hektar.

“Kawasan itu ditanam dengan lebih 4,000 pokok pisang pelbagai jenis dan kira-kira 350 pokok durian Musang King berusia antara enam bulan hingga tiga tahun,” katanya seperti dilapor BHOnline.

Manakala, Operasi Pamah bermula 3 Julai lalu hingga kini membabitkan kawasan Hutan Simpan Kekal Batu Talam seluas lebih 101 hektar.

Operasi itu merupakan kemuncak pada usaha kerajaan negeri, Jabatan Perhutanan Negeri Pahang (JPNP) dan PHD Raub menyekat pencerobohan hutan simpan kekal di daerah ini.

“Kegiatan menceroboh hutan simpan kekal di daerah ini lebih kepada untuk aktiviti menanam pokok durian Musang King dan beberapa durian klon terkenal lain seperti Duri Hitam, IOI, D24, Tekka dan beberapa jenis lain.

“Sebelum pokok durian mengeluarkan hasil pekebun mengusahakan tanaman kontan seperti pisang, terdapat juga di kalangan mereka menanam pokok petai, nangka dan cempedak,” katanya.

Katanya, selepas operasi menebang pokok durian dan pisang dilakukan, kerja menanam pokok hutan segera dilakukan Pejabat Pembangunan Hutan Pahang Barat dalam usaha mengekalkan kawasan hijau di hutan simpan kekal berkenaan.

“Di Kompartmen Satu, Hutan Simpan Kekal Sempam kita menanam kira-kira 10,000 pokok hutan dan di Hutan Simpan Kekal Batu Talam sebanyak 20,000 kini sedang ditanam,” katanya.

Dalam pada itu, Shahrul berkata, tidak mustahil lebih banyak operasi musnah akan diadakan selepas ini susulan mendapat persetujuan kerajaan negeri dan JPNP.

“Kita tidak akan berkompromi dengan mana-mana pihak yang menceroboh hutan simpan kekal di daerah ini, mereka yang berada dalam hutan simpan kekal boleh didakwa mengikut Akta Perhutanan Negara (APN) 1984,” katanya.


Undi 18 tak dilaksana segera berikutan banyak perkara perlu diselesaikan: Wan Junaidi

KUALA LUMPUR, 27 Rabiulawal 1443H, Rabu – Pindaan Perlembagaan Persekutuan berkaitan penurunan had umur mengundi kepada 18 tahun, tidak bermaksud ia akan dilaksanakan segera selepas pindaan itu dilakukan pada 2019, demikian persidangan Dewan Rakyat diberitahu hari ini.

Menteri di Jabatan Perdana Menteri (Parlimen dan Undang-undang), Datuk Seri Dr Wan Junaidi Tuanku Jaafar berkata, ini kerana banyak perkara perlu diteliti bagi memastikan pelaksanaannya kelak berjalan lancar termasuk isu daftar pemilih.

“Apabila Perlembagaan dipinda pada 2019, jangka masa untuk pelaksanaan di bawah pindaan ini ialah sehingga 2023. Kalau kita lihat jarak masa yang diletakkan oleh pihak Suruhanjaya Pilihan Raya (SPR), semua proses pelaksanaan ini akan siap pada September 2022 dan sistem berkenaan akan berjalan lancar.

“…banyak perkara perlu dibuat contohnya daftar pemilih harus dibersihkan daripada senarai pengundi yang telah meninggal dunia, sakit, gila ataupun masuk penjara. Begitu juga mereka yang umur lebih 90 tahun yang kita ketahui melebihi jumlah 7,000 orang yang belum lagi dibersihkan daripada rekod daftar pengundi.

“Jadi itulah, makanya jangka masa (pelaksanaan Undi 18) itu bukan menjangkakan sistem ini boleh dilaksanakan dalam masa terdekat selepas perlembagaan dipinda,” katanya pada sesi soal jawab lisan di Dewan Rakyat hari ini.

Wan Junaidi menjawab soalan tambahan Nik Nazmi Nik Ahmad (PH-Setiawangsa) yang ingin tahu alasan kerajaan perlu menunggu keputusan mahkamah sebelum meneruskan pelaksanaan Undi 18 sedangkan perkara itu merupakan satu pindaan perlembagaan yang telah disepakati rentas parti pada era pentadbiran Pakatan Harapan (PH).

Selain itu, beliau berkata, pandemik COVID-19 yang melanda negara turut mengekang pihak kerajaan dan SPR untuk mengambil tindakan secara terperinci bagi melaksanakan pindaan perlembagaan itu.

Menjawab soalan asal Abdul Latiff Abdul Rahman (PAS-Kuala Krai) mengenai langkah yang diambil SPR untuk memastikan pengundi 18 tahun akan keluar mengundi pada pilihan raya umum akan datang, Wan Junaidi berkata SPR melalui Akademi Pilihan Raya (APR) telah melaksanakan Program Pendidikan Pengundi bagi mendekati warganegara khususnya belia yang masih diteruskan sehingga kini.

Beliau berkata, sehingga 30 September lepas, APR melaksanakan Program Pendidikan Pengundi bersama-sama beberapa institusi pengajian tinggi (IPT) secara bersemuka dengan mematuhi ketetapan prosedur operasi standard (SOP) melibatkan penyertaan 2,740 pelajar manakala Program Pendidikan Pengundi Secara Maya adalah sebanyak 152 program dengan 50,858 jumlah tontonan.

“Program ini bertujuan memberi kefahaman terhadap proses pilihan raya yang dijalankan di Malaysia di samping menjawab isu-isu yang sering dibangkitkan semasa pillihan raya.

“Dengan kesedaran dan kefahaman tentang proses demokrasi dan pilihan raya, maka diharapkan mereka akan menunaikan tanggungjawab untuk keluar mengundi semasa pilihan raya,” katanya. – Bernama


Facebook sekat agensi berita Palestin

WASHINGTON, 3 Zulhijjah 1442H, Selasa – Facebook menyekat Shehab News Agency daripada platformnya dengan menuduh organisasi berita itu melanggar garis panduan ditetapkan.

Agensi berita Palestin yang beribu pejabat di Semenanjung Gaza yang dikepung itu, secara meluas membuat liputan mengenai pendudukan negara haram Israel.

Ia termasuk pencabulan negara pengganas itu terhadap penduduk Palestin di Gaza, Tebing Barat yang diduduki dan Baitulmaqdis Timur.

Sebelum disekat laman media sosial itu, Shehab News mempunyai lebih daripada tujuh juta pengikut di Facebook dalam halaman Bahasa Arab.

Ia mempunyai lebih daripada 500,000 pengikut di Twitter, yang mana secara berkala memuat naik gambar dan video dari seluruh wilayah Palestin yang diduduki.

Halaman Facebook Bahasa Inggeris Shehab News – yang masih berjalan seperti biasa – mempunyai lebih daripada 50,000 pengikut.

Shehab News menerusi akaun Twitter mengesahkan sekatan itu hari ini. – Agensi


Tak realistik PAS pertahan MN-PN serentak dalam senario politik sekarang

Oleh Athirah Huda Zalhe

BANGI, 1 Jamadilakhir 1443H, Selasa – Sejak Pilihan Raya Umum ke-14 (PRU14), pelbagai karenah dan senario politik yang mengisi suasana negara sehingga menyaksikan tiga kali peralihan kerajaan bermula daripada Pakatan Harapan (PH) ke Perikatan Nasional (PN) dan kini pemerintahan campuran dinamakan sebagai ‘Keluarga Malaysia’.

Siri peralihan itu menyaksikan bahawa kemelut politik negara dalam kalangan parti sedia ada termasuk daripada kerajaan dan pembangkang menjadi semakin rumit, sehingga tidak dapat diramalkan apa yang mungkin berlaku jika PRU15 berlaku pada tahun ini.

Menurut penganalisis politik, Prof Dr Nik Ahmad Kamal Nik Mahmood, sukar buat masa ini untuk meramalkan parti mana yang mendominasi jika PRU15 berlaku, berikutan tiada mana-mana pihak mempunyai kekuatan tunggal termasuk Barisan Nasional (BN).

Malah, beliau tidak menolak kemungkinan pertembungan tiga penjuru seperti di Pilihan Raya Negeri (PRN) Melaka akan berulang lagi pada PRU15 nanti.

“Ini kerana PAS masih setia di bawah PN dan Muafakat Nasional (MN). Meskipun ia realistik dari sisi perpaduan ummah, namun tidak bagi suasana politik sekarang.

“Akhirnya senario di Melaka berulang kembali dan PN bertanding menentang UMNO yang bergerak bersama BN. Pertandingan tiga penjuru dan undi Melayu berpecah dua atau tiga,” katanya kepada Ismaweb.net, hari ini.

Beliau berkata, UMNO yakin akan menang di kawasan yang sudah dimenangi ketika PRU14, maka ia akan menyukarkan kompromi di bawah Muafakat Nasional (MN) yang akhirnya hanya dilihat menjadi teori dan bukan realiti.

“Cuma kalau MN diteruskan di Kelantan dan PAS-UMNO bersama-sama di sana, akan berlaku pembahagian kerusi antara PAS dan UMNO, tanpa Parti Pribumi Bersatu Malaysia (Bersatu) kerana UMNO tidak mahu Bersatu.

“Bagaimana pula dengan negeri-negeri lain? Nampaknya selagi Bersatu bersama PAS di negeri-negeri lain, maka UMNO akan menentang mereka di setiap kerusi. Agak pelik arrangement begini, namun ini adalah realiti PRU15,” katanya.

Isu MN-PN takkan selesai selagi UMNO ada dua kumpulan

Prof Nik Ahmad Kamal berkata, kemelut antara MN dan Perikatan Nasional tidak akan selesai selagi mana UMNO mempunyai dua atau lebih kumpulan.

Tegas beliau, UMNO kekal dengan pendirian untuk tidak bersama PAS selagi mana parti itu mahu bekerjasama dengan seteru mereka, Bersatu.

“Kecuali di Kelantan, namun di negeri-negeri lain nampak UMNO dan BN akan bersendirian dan pertandingan dengan PAS serta Bersatu tidak dapat dielakkan.

“Cuma, jika pemilihan UMNO diadakan sebelum PRU15, dan kumpulan yang bersama Perdana Menteri sekarang menang, maka mungkin isu MN dan PN tidak lagi menjadi duri dalam daging.

“Persoalannya bila pemilihan UMNO dan adakah kumpulan Perdana Menteri boleh mengatasi kumpulan Presiden UMNO sekarang,” katanya.

Beliau berkata, hubungan Bersatu dengan UMNO memang sukar untuk damai melainkan kumpulan penyokong Perdana Menteri dapat menguasai parti Melayu itu.

Ini kerana katanya, kumpulan penyokong Perdana Menteri sekarang lebih mahu bersahabat dengan Bersatu berbanding kumpulan pro-Presiden UMNO.

“Bagaimanapun, apakah ini bermakna peluang lebih baik untuk PH dalam senario sekarang? Sukar diramal kerana di Sarawak PH kalah teruk kecuali beberapa ADUN DAP.

“Di Melaka juga mereka kalah. Selagi tiada kompromi dan komunikasi lebih baik dalam PH, sukar untuk mengulangi prestasi PRU14.

“Malah, isu kepimpinan PH juga perkara besar, sekarang ada yang bersuara supaya Anwar Ibrahim bersara. Jika tiada pemimpin berpengaruh seperti beliau menerajui PH, saya tidak lihat PH boleh menggugat pada PRU15 nanti,” katanya.


Presiden Palestin ke lawat Arab Saudi bincang isu Baitulmaqdis

RAMALLAH, 26 Ramadan 1444H, Isnin – Presiden Palestin, Mahmoud Abbas akan berkunjung ke Arab Saudi untuk berbincang dengan Raja Arab Saudi, Raja Salman bin Abdulaziz Al-Saud serta Putera Mahkotanya, Mohammed bin Salman berkaitan keganasan Israel di Baitulmaqdis, hari ini.

Bercakap kepada stesen radio rasmi Palestine Voice, Duta Besar Palestin di Riyadh, Basem Al-Agha berkata, Abbas akan membincangkan perkembangan Palestin dengan pegawai Saudi semasa lawatannya.

Tambah beliau, Abbas juga akan berbincang mengenai jenayah Israel di Masjid Al-aqsa dan Gereja Makam Suci di Baitulmaqdis Timur yang diduduki serta rakyat Palestin yang menderita akibat pencerobohan haram Israel.

Jumaat lalu, Arab Saudi menjadi tuan rumah mesyuarat peringkat menteri Mesir, Jordan, Oman, Kuwait, Bahrain, Iraq dan Emiriah Arab Bersatu.

Kesemua negara tersebut mengecam sekeras-kerasnya serangan Israel ke atas jemaah di kompleks Al-Aqsa dan langkah-langkah yang menjejaskan penyelesaian dua negara.

Ketegangan memuncak di seluruh wilayah Palestin minggu lalu selepas tentera Israel secara paksa menghalau jemaah keluar dari kompleks Masjid Al-Aqsa di Baitulmaqdis Timur.

Serangan Israel ke atas masjid itu mencetuskan tembakan roket dari Semenanjung Gaza dan Lubnan, dengan Israel bertindak balas melalui serangan udara dan meriam. – Agensi


Taliban gesa pakar Afghanistan tak larikan diri

KABUL, 16 Muharram 1443H, Rabu – Taliban meminta rakyat Afghanistan yang mempunyai kepakaran untuk tidak melarikan diri dari negara itu.

Jurucakap kumpulan itu memberitahu Amerika Syarikat (AS) untuk berhenti membawa ‘pakar dari Afghanistan’ seperti jurutera dan doktor ke luar negara.

Kira-kira 16,000 orang telah dipindahkan dari Afghanistan dalam 24 jam terakhir, menurut Pentagon, ketika pasukan AS memimpin usaha yang semakin terdesak untuk mengangkut ribuan lagi sebelum tarikh akhir yang ditetapkan Taliban.

Presiden AS, Joe Biden berada di bawah tekanan yang meningkat untuk melanjutkan tarikh akhir 31 Ogos bagi menarik pasukan Amerika, dengan Britan dijangka melobi pada sidang kemuncak G7 secara maya pada hari Selasa.

Bercakap pada sidang media di Kabul, semalam, jurucakap Taliban, Zabihullah Mujahid mendakwa, kumpulan itu tidak akan bersetuju lanjutan tarikh akhir, dan memberitahu AS untuk menghentikan pemindahan Afghanistan yang mempunyai kepakaran.

Mujahid juga mendakwa, pekerja wanita Afghanistan perlu duduk di rumah sehingga keadaan keselamatan di negara ini bertambah baik.

Kira-kira 50,000 warga asing dan rakyat Afghanistan telah melarikan diri dari negara itu melalui lapangan terbang Kabul sejak Taliban berkuasa sembilan hari yang lalu, menurut pemerintah AS. – Agensi


Persiapan hadapi banjir antara tumpuan Dewan Rakyat hari ini

KUALA LUMPUR, 4 Muharram 1444H, Selasa – Persiapan penganjuran Pameran Pertanian, Hortikultur dan Agropelancongan Malaysia (MAHA) 2022 serta kesiapsiagaan kerajaan menghadapi banjir antara isu dijangka menjadi tumpuan pada persidangan Dewan Rakyat hari ini.

Menurut Aturan Urusan Mesyuarat dalam laman rasmi Parlimen, soalan berkaitan MAHA itu akan diajukan Datuk Che Abdullah Mat Nawi (PAS-Tumpat) pada sesi Waktu Pertanyaan Menteri kepada Menteri Pertanian dan Industri Makanan.

Turut tersenarai dalam sesi itu, soalan Yeo Bee Yin (PH-Bakri) yang meminta Menteri Perusahaan Peladangan dan Komoditi menjelaskan langkah yang dilakukan kementerian bagi mengatasi cabaran industri perabot Malaysia pasca pandemik COVID-19.

Abdul Latiff Abdul Rahman (PAS-Kuala Krai) pula minta Menteri Pengangkutan menyatakan status dan tindakan kementerian itu susulan penurunan taraf keselamatan Pihak Berkuasa Penerbangan Awam Malaysia (CAAM) dari Kategori 1 ke Kategori 2 oleh pihak Pentadbiran Penerbangan Persekutuan (FAA) pada November 2019 serta persediaan Malaysia mengekalkan kerusi Ahli Majlis Pertubuhan Penerbangan Awam Antarabangsa.

Sementara itu, pada sesi soal jawab pula Ketua Pembangkang Datuk Seri Anwar Ibrahim (PH-Port Dickson) bertanyakan kepada Perdana Menteri berhubung kesiapsiagaan kerajaan dalam menghadapi bencana banjir menjelang musim tengkujuh tahun ini.

Dalam sesi sama, Vivian Wong Shir Yee (PH-Sandakan) minta Menteri Kanan Kerja Raya menyatakan secara terperinci bilakah Pakej WP28, WP29 dan WP30 bagi Lebuh Raya Pan Borneo Sabah akan siap selain ingin tahu mengenai penyelenggaraan jalan persekutuan utama sedia ada dari Sandakan ke Telupid.

Tamat sesi itu, persidangan Dewan Rakyat diteruskan dengan menyambung semula sesi perbahasan Rang Undang-Undang Kawalan Produk Tembakau dan Merokok 2022.

Persidangan Dewan Rakyat kali ini yang bermula pada 18 Julai lepas berlangsung selama 12 hari hingga Khamis ini. – Bernama


58 kluster masih aktif di Sabah

KOTA KINABALU, 28 Rabiulakhir 1442H, Isnin – Sebanyak 58 kluster COVID-19 daripada 100 kluster yang direkodkan di Sabah masih aktif, manakala 42 lagi telah ditamatkan, kata Menteri Kerajaan Tempatan dan Perumahan Sabah Datuk Masidi Manjun.

“Tiada kluster baharu COVID-19 direkodkan di Sabah hari ini daripada 283 kes positif COVID-19 yang baharu dicatatkan di Sabah hari ini, sebanyak 64 kes adalah daripada saringan kluster sedia ada.

“Daerah Tuaran mencatat kes baharu tertinggi hari ini iaitu 50 kes melibatkan kluster di Telipok Ria. (Kes) Kota Kinabalu turun mendadak hari ini, hanya 49 kes kerana tiada kes baharu di kluster Rumah Merah,” katanya menerusi kenyataan di sini malam ini.

Masidi yang juga jurucakap rasmi COVID-19 kerajaan negeri berkata, sebanyak 155 kes baharu COVID-19 di Sabah hari ini dikesan daripada saringan kontak rapat di 10 daerah, saringan bergejala 36 kes, saringan komuniti (6), dan selebihnya lain-lain kategori.

Sementara itu, Masidi berkata, hanya 32.49 peratus daripada keseluruhan 6,595 katil di pusat rawatan COVID-19 negeri ini iaitu 1,029 di hospital dan selebihnya di Pusat Kuarantin dan Rawatan Berisiko Rendah digunakan, yang menunjukkan Sabah masih mampu menampung permintaan rawatan bagi rakyatnya.

Mengenai kluster COVID-19 di Sabah, Masidi berkata antara daerah penyumbang tertinggi kepada kumulatif kluster di negeri itu ialah Kota Kinabalu dengan 22 kluster diikuti Sandakan (18) dan Tawau (16). – Bernama


Malang ada Ahli Parlimen muslim persoal larangan arak

BANGI, 8 Rabiulakhir 1442H, Selasa – Tindakan seorang Ahli Parlimen muslim mempersoal keputusan larangan penjualan arak di negara ini disifatkan sebagai sesuatu yang malang.

Ini kerana Malaysia adalah sebuah negara Islam yang sedang menuju kesempurnaan.

Ketua Penerangan Barisan Jemaah Islamiah Se-Malaysia (BERJASA) Pusat, Ustaz Haji Zamani Ibrahim menegaskan, lebih malang lagi barisan Ahli Parlimen muslim yang ramai di Parlimen tidak bersuara berkenaan isu tersebut.

Pada asasnya, jelas beliau, BERJASA bersetuju dengan pengharaman berkenaan yang menjadi suatu harapan rakyat untuk melihat Malaysia bebas arak.

“Sepatutnya Pengerusi PEMBELA sudah boleh memikirkan agenda lain, ini kerana barisan MP muslim yang boleh bersuara di Parlimen sepatutnya bersuara dan zahirkan sokongan dalam isu arak ini.

“Lebih malang lagi terdapat juga MP muslim lebih sudu daripada kuah dalam mempertahankan penjualan arak.

“Bilangan MP muslim adalah cukup ramai dan sepatutnya tidak timbul lagi isu penjualan arak ini dikedai kedai runcit dan kedai serbaneka,” katanya dalam kenyataan, hari ini.

Sebelum ini, Dewan Bandaraya Kuala Lumpur (DBKL) memperkenalkan garis panduan baharu mengenai lesen minuman keras berkuat kuasa Ahad minggu lalu.

Antara lain, garis panduan itu menetapkan bahawa kedai runcit dan kedai serbaneka tidak lagi dibenarkan menjual produk minuman keras mulai 1 Oktober tahun depan.

Ustaz Zamani menambah, meskipun penjualan arak menyumbang kepada ekonomi negara melalui kutipan hasil cukai, namun keburukannya sangat besar terhadap watan.

Sehubungan itu, tegas beliau, adalah wajarlah jika arak diharamkan kerana mencari keredhaan Allah SWT adalah matlamat bagi sesebuah negara Islam.

“Berdasarkan pertimbangan neraca hikmah, keburukan yang menimpa watan disebabkan kerugian hasil cukai kerana mengharamkan penjualan arak adalah sangat kecil berbanding keburukan yang akan ditanggung oleh watan sekiranya dibenar penjualan arak dimerata-rata kedai runcit dan serbaneka.

“BERJASA cukup yakin, negara kita tidak akan menjadi miskin sekiranya tidak dapat mengutip hasil cukai penjualan arak,” katanya lagi.


Lapor pada PAID jika ada pegawai masjid yang enggan vaksin

BANGI, 6 Rabiulawal 1443H, Rabu – Pegawai atau pentadbir masjid di Selangor tidak dibenarkan mengendalikan pelaksanaan solat Jumaat dan fardu lima waktu sekiranya belum menerima suntikan vaksin COVID-19.

Exco Hal Ehwal Agama Islam, Hal Ehwal Pengguna dan Industri Halal, Mohd Zawawi Ahmad Mughni berkata, penguatkuasaan itu turut melibatkan pegawai atau pentadbir surau kebenaran solat Jumaat dan musolla di negeri ini.

“Pihak terlibat juga tidak dibenarkan mengendalikan sebarang aktiviti pengimarahan lain sekiranya masih belum mengambil suntikan vaksin.

“Pihak pengurusan juga perlu melantik imam, bilal atau siak yang telah lengkap divaksin sebagai penganti sepertimana diarahkan oleh ulil amri (pemerintah),” katanya menerusi kemaskini di Facebook, hari ini.

Mengulas lanjut, Mohd Zawawi berkata, sekiranya terdapat mana-mana pegawai atau pentadbir masjid atau musolla yang masih enggan mengambil suntikan vaksin, maka laporan hendaklah dibuat kepada Pejabat Agama Islam Daerah (PAID).

September lalu, Sultan Selangor, Sultan Sharafuddin Idris Shah bertitah bahawa guru Kelas Al-Quran dan Fardu Ain (KAFA), pegawai masjid dan jurunikah yang masih berdegil enggan menerima suntikan vaksin COVID-19 bakal berdepan kemungkinan tidak dibenarkan untuk meneruskan tugas.

Baginda menzahirkan rasa dukacita berikutan terdapat dalam kalangan golongan itu yang memilih untuk tidak mahu divaksin kerana didakwa membahayakan diri sendiri dan orang ramai.

Dalam pada itu, Mohd Zawawi berkata, pentadbir masjid dan surau juga hendaklah sentiasa memberi peringatan secara berkala kepada setiap jemaah untuk mematuhi prosesur operasi standard (SOP) ditetapkan.

“Pihak terlibat juga perlu melaksanakan proses disinfeksi secara berkala pada setiap waktu solat Jumaat, fardu dan program pengimarahan,”ujarnya.

Dalam masa sama, pihak pentadbir dinasihatkan tidak melaksanakan sebarang aktiviti pengimarahan yang belum dibenarkan.

“Pihak pengurusan juga perlu melaporkan sebarang pelanggaran SOP yang berlaku melibatkan para jemaah sewaktu menunaikan solat dan mengikuti program pengimarahan yang dilaksanakan,” katanya.


Tiada ‘garis merah’ untuk Israel teruskan pembunuhan di Gaza

WASHINGTON, 24 Rabiulakhir 1445H, Rabu – Negara penggerak jenayah perang Amerika Syarikat (AS) masih tidak meletakkan sebarang garis merah untuk Israel, yang telah membunuh lebih 10,000 nyawa dalam perang yang masih berterusan di Semenanjung Gaza.

Jurucakap Majlis Keselamatan Negara White House, John Kirby membuat kenyataan itu pada taklimat akhbar pada hari Selasa.

Pada akhir Oktober, pegawai itu menyataman pentadbiran AS tidak meletakkan sebarang garis merah untuk Israel walaupun kematian orang awam meningkat akibat perang.

Ketika ditanya dalam sidang akhbar, sama ada pentadbiran AS masih berpendirian untuk tidak meletakkan garis merah ke atas Israel. Dia mengakui dan menjawab, “Itu masih berjalan.”

“Ia juga benar bahawa serangan udara berterusan, dan juga benar bahawa orang awam terus mati akibat serangan udara ini,” katanya.

Kenyataan itu dibuat pada hari ke-32 perang pembunuhan beramai-ramai oleh rejim Israel ke atas Gaza yang terkepung.

Peperangan bermula selepas gerakan penentangan wilayah melancarkan serangan mengejut terhadap entiti pendudukan, yang digelar Operasi Taufan al-Aqsa, sebagai tindak balas terhadap kempen pertumpahan darah dan kemusnahan selama berdekad-dekad terhadap rakyat Palestin.

Menurut Kementerian Kesihatan Palestin, jumlah kematian akibat pengeboman Israel yang membabi buta telah melebihi 10,300 orang, termasuk lebih 6,500 kanak-kanak dan wanita.

Setiausaha Agung PBB berkata, Semenanjung Gaza sedang bertukar menjadi ‘tanah perkuburan untuk kanak-kanak.’

Wartawan juga bertanya kepada Kirby sama ada AS telah membangkitkan prospek untuk menggantung atau mengurangkan bantuannya kepada Israel memandangkan jumlah korban yang semakin meningkat.

“Kami akan memastikan mereka terus mendapat apa yang mereka mahukan,” kata jurucakap itu.

Amerika Syarikat, sekutu terbesar dan tertua Israel, telah menyediakan beribu-ribu senjata kepada rejim sejak permulaan perang.

Khamis lalu, Dewan Perwakilan AS meluluskan pakej bantuan ketenteraan berjumlah AS$14.3 bilion untuk Israel. Undang-undang itu, bagaimanapun, belum diluluskan Dewan Negara.

Washington, yang menyokong serangan ganas Tel Aviv ke atas Gaza atas alasan ‘mempertahankan diri,’ juga telah mengeluarkan kuasa vetonya terhadap resolusi Majlis Keselamatan Pertubuhan Bangsa-Bangsa Bersatu yang menyeru rejim pendudukan untuk menghentikan pencerobohannya. – Agensi


UK kutuk tindakan tentera ambil alih Kedutaan Myanmar di London

LONDON, 26 Syaaban 1442H, Khamis – Britain pada Khamis mengutuk tindakan rejim tentera yang mengusir duta Myanmar dari bangunan kedutaan di London, lapor Agensi Berita Anadolu.

“Kami mengutuk tindakan rejim tentera Myanmar di London semalam, dan saya hargai keberanian Kyaw Zwar Minn.

“UK akan terus menggesa kudeta dan kekerasan dihentikan dan demokrasi segera dipulihkan,” tulis Setiausaha Luar Dominic Raab di akaun Twitternya.

Duta Myanmar di London pada Rabu berkata beliau dan petugas telah diusir dari bangunan gedung kedutaan oleh atase tentera negara itu.

“Mereka tidak membenarkan saya masuk ke kedutaan. Mereka kata mereka dapat arahan daripada pihak bandaraya itu, jadi mereka tidak akan membenarkan saya masuk,” katanya.

Zwar Minn pernah menyuarakan bantahannya terhadap kudeta dan menuntut pembebasan pemimpin Liga Demokrasi Kebangsaan (NLD) Aung San Suu Kyi dan pegawai kanan kerajaan yang lain.

Beliau juga telah bertemu setiausaha luar itu untuk menyatakan bantahannya terhadap kekejaman tentera di Myanmar.

Sekurang-kurangnya 581 orang di Myanmar terkorban sejak rampasan kuasa tentera pada 1 Februari lalu dan sehingga 6 April, seramai 2,750 orang ditahan, 38 daripadanya dijatuhi hukuman. – Bernama


Isu kalimah Allah: Jangan tafsir Perkara 11 Perlembagaan secara berasingan

BANGI, 3 Syaaban 1442H, Rabu – Perkara 11 Perlembagaan Persekutuan mengenai kebebasan beragama tidak sepatutnya dipecahkan atau ditafsir secara berasingan.

Bahkan, di antara satu perkara dengan perkara yang lain juga tidak seharusnya ada percanggahan, apatah lagi di dalam Perkara 11 Perlembagaan, kata Datuk Zainul Rijal Abu Bakar.

Presiden Persatuan Peguam-Peguam Muslim Malaysia (PPMM) itu berkata, semua pihak perlu membaca keseluruhan peruntukan kerana di dalam Perkara 11 terdapat 1, 2, 3 dan seterusnya 4.

“Dalam Perkara 11 (3)(a) mengatakan tiap-tiap kumpulan agama mempunyai hak untuk mentadbir agama sendiri, itu jelas.

“Tetapi ia tidak boleh dibaca sebegitu sahaja. Kita kena baca Perkara 11 (1), iaitu setiap orang berhak untuk menganut dan mengamalkan agamanya tertakluk kepada untuk menyebar kepada orang bukan Islam dan tidak boleh sebar kepada orang Islam,” katanya dalam program Analisis di TV Al-Hijrah, malam ini.

Zainul Rijal berkata demikian sebagai mengulas kenyataan gereja Katolik yang memberikan lima sebab utama kenapa mahu terus gunakan kalimah Allah.

Antara sebab itu, gereja berkenaan mendakwa bahawa kerajaan tidak ada hak campur tangan dalam urusan dalam gereja berdasarkan hak yang diberikan oleh Perkara 11 (3)(1) Perlembagaan.

Mengulas perkara itu, Zainul Rijal menjelaskan, undang-undang tidak mengatakan bahawa orang bukan Islam tidak boleh menyebut kalimah Allah, tetapi menyebut ‘Allah’ bagi merujuk agama bukan Islam adalah dilarang di dalam undang-undang.

Katanya, Perkara 11 (4) mengatakan bahawa undang-undang boleh dibuat negeri dan Parlimen bagi Wilayah Persekutuan, bagi menyekat dan mengawal penyebaran doktrin agama bukan Islam di kalangan orang Islam.

“Berdasarkan Perkara 11 (4) itu undang-undang telah dibuat, mengenai salah guna penyebaran agam bukan Islam termasuk melarang mereka menggunakan perkataan tertentu seperti Allah, Kaabah dan sebagainya bagi merujuk agama mereka.

“Jadi kita perlu baca secara keseluruhan bagaimana nak katakan kerajaan tiada hak campur urusan tersebut, sedangkan Perkara 11 (4) Perlembagaan mengatakan boleh disekat,” katanya.


Taliban haramkan saluran radio VOA, RFE di Afghanistan

KABUL, 7 Jamadilawal 1444H, Jumaat – Taliban mengharamkan agensi berita antarabangsa, Voice of America (VOA) dan penyiaran Radio RFE daripada menyiarkan berita berkaitan Afghanistan.

Larangan berkuat kuasa semalam apabila Kementerian Penerangan dan Kebudayaan mengalih keluar kedua-dua stesen daripada rangkaian penghantaran AM dan FM.

Sementara itu, pihak VOA yang memetik pihak berkuasa Taliban berkata, larangan dibuat berikutan menerima aduan berkait dengan kandungan program.

Kedua-dua VOA dan RFE dibiayai oleh kerajaan Amerika Syarikat (AS), beroperasi dengan kebebasan etika kewartawanan dan bertujuan untuk menyediakan liputan menyeluruh dan seimbang.

Dalam pada itu, Penyelaras Program Radio Asia, CPJ Beh Lih Yi membantah tindakan itu dan menggesa Taliban menarik balik larangan berkenaan.

Katanya, maklumat yang disiarkan mampu memberi pengetahuan kepada masyarakat selain boleh menyelamatkan nyawa daripada keganasan berterusan di negara bergolak itu.

Langkah mengalih keluar stesen radio menunjukkan Taliban tidak menunaikan janji sebelum ini dengan memberi jaminan kebebasan akhbar di Afghanistan, dakwanya.

Perkhidmatan radio RFE yang dikenali sebagai Azadi merupakan saluran media popular dalam kalangan rakyat Afghanistan yang menyiarkan pelbagai maklumat selama 12 jam sehari menerusi 15 saluran FM.

Saluran berkenaan turut menyediakan pelbagai program dan maklumat termasuk kesihatan awam hingga isu pendidikan sekolah untuk pelajar perempuan, dengan menggunakan bahasa tempatan iaitu Dari dan Pashto. – Agensi


Tak pakai pelitup muka antara 115 individu ditahan ingkar PKPP

KUALA LUMPUR, 8 Safar 1442H, Sabtu – Seramai 115 individu lagi ditahan kerana ingkar Perintah Kawalan Pergerakan Pemulihan (PKPP) semalam, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata daripada jumlah tersebut, seramai 111 individu dikompaun manakala empat direman.

Antara kesalahan ingkar arahan PKPP termasuk tidak mematuhi penjarakan fizikal membabitkan 35 individu, keluar rumah tanpa alasan munasabah di kawasan Perintah Kawalan Pergerakan Dipertingkatkan (PKPD) (31).

Dokumen perjalanan tamat tempoh (26), gagal menyediakan peralatan/merekod butiran diri (17), premis beroperasi tanpa kebenaran (5) dan tidak memakai pelitup muka (1), katanya dalam kenyataan berhubung perkembangan PKPP di sini hari ini.

Sementara itu, beliau berkata bagi Operasi Benteng, 67 pendatang tanpa izin ditahan manakala dua bot dan lima kenderaan darat dirampas hasil 98 Sekatan Jalan Raya (SJR) yang dilakukan semalam.

Memperincikan mengenai kuarantin wajib, Ismail Sabri berkata seramai 35,116 individu telah pulang ke tanah air melalui pintu masuk sempadan antarabangsa sejak 24 Julai sehingga semalam.

Mereka semua yang pulang dari 32 negara ditempatkan di 66 hotel, dan sembilan premis lain termasuk Institut Latihan Awam (ILA) serta Institusi Pengajian Tinggi Swasta seluruh negara, katanya.

“Daripada jumlah itu, 7,903 individu sedang menjalani proses kuarantin wajib, 103 individu dihantar ke hospital untuk rawatan manakala 27,110 individu telah discaj dan dibenarkan pulang,” katanya.

Beliau memaklumkan sejak 30 Mac sehingga semalam, 10,107 operasi sanitasi awam merangkumi 135 zon dilaksana melibatkan 13,050 premis termasuk 2,715 pusat perniagaan, 1,600 kawasan perumahan antaranya Projek Perumahan Rakyat (PPR), 2,623 tempat awam, 354 pasar raya, dan 5,758 bangunan kerajaan. – Bernama


Pemilik Facebook @SamBanjar Perak ditahan hina Agong

KUALA LUMPUR, 29 Muharam 1445H, Rabu – Seorang lelaki yang dipercayai pemilik akaun Facebook @SamBanjar Perak ditahan kerana memuat naik hantaran berbaur hasutan serta menghina Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Pengarah Jabatan Siasatan Jenayah Bukit Aman, Datuk Seri Mohd Shuhaily Mohd Zain berkata, lelaki berusia 43 tahun itu ditahan di Bera, Pahang.

“Lelaki berkenaan disyaki pemilik akaun Facebook @SamBanjar Perak telah memuat naik hantaran berkecenderungan menghasut bagi mendatangkan penghinaan atau membangkitkan perasaan tidak setia terhadap Yang di-Pertuan Agong,” katanya dalam kenyataan.

Beliau berkata. lelaki itu direman empat hari hingga 18 Ogos ini dan kes disiasat di bawah Seksyen 4 (1) Akta Hasutan 1948 dan Seksyen 233 Akta Komunikasi dan Multimedia 1998.

“Orang ramai digesa agar menjadi pengguna media sosial yang bijak dan berhemah dan mengelakkan daripada mengeluarkan sebarang kenyataan yang boleh menggugat keamanan dan perpaduan terutamanya melibatkan isu 3R (raja, agama, kaum),” katanya. – Bernama


Pemantauan terhad, Yaman berdepan risiko gelombang kedua COVID-19

SANA’A, 13 Rejab 1442H, Khamis – Pihak berkuasa kesihatan di wilayah Yaman – yang dikuasai pemerintah – memberi amaran risiko gelombang kedua penularan wabak COVID-19 di negara itu.

Justeru, pemerintah menggesa hospital bersiap siaga dan mengambil langkah-langkah mencegah penularan wabak berkenaan.

Difahamkan, ujian saringan dan pemantauan dilakukan secara terhad di negara bergolak itu, sehingga menyebabkan jumlah kes baharu meningkat dalam tempoh 10 hari terakhir setelah mencatat hanya dua kes sehari sejak September.

Jawatankuasa Tertinggi Darurat Kebangsaan – yang diiktiraf di peringkat antarabangsa – mengumumkan sebanyak 22 kes baharu pada Isnin dan Selasa.

Yaman terbahagi antara pemerintah yang berpusat sementara di selatan, dan kumpulan Houthi yang digulingkan di ibu negara Sana’a pada akhir 2014.

Pemerintah Yaman setakat ini melaporkan sejumlah 2,221 kes COVID-19 dengan 624 kematian.

Sementara pihak berkuasa Houthi belum memberikan angka sejak Mei, ketika melaporkan hanya empat kes dan satu kematian. – Agensi


Mat Kilau ditayang di Netflix hari ini sempena Hari Malaysia

BANGI, 20 Safar 1444H, Jumaat – Rakyat Malaysia boleh menonton Filem Mat Kilau: Kebangkitan Pahlawan terbitan Studio Kembara di platform penstriman digital Netflix, hari ini.

Tayangan itu dibuat sempena sambutan Hari Malaysia (16 September).

Menurut Netflix, Mat Kilau disiarkan secara global pada hari ini kecuali Indonesia di mana filem tersebut akan dilancarkan pada 14 Oktober depan.

Mat Kilau menyertai hampir 150 filem, siri dan rancangan animasi tempatan dalam koleksi Rekaan Rakyat, yang mana merupakan perayaan beberapa karya terbaik daripada bakat Malaysia.

Antara karya yang tersenarai dalam koleksi Rekaan Rakyat adalah Sangkar, Senario Lang Buana, BoBoiBoy: The Movie, Fly by Night, Maria Mariana II, Jimi Asmara dan banyak lagi.

Filem Mat Kilau yang diarahkan oleh Syamsul Yusof mencipta sejarah apabila menjadi filem dengan jumlah kutipan paling tinggi dalam sejarah perfileman negara.

Terdahulu, Syamsul berkata, Mat Kilau masih ditayangkan di pawagam negara ini dan tidak mustahil ia boleh mencecah kutipan sebanyak RM100 juta.


PH belum tetap tarikh umum calon

PUTRAJAYA, 23 Zulhijjah 1444H, Rabu – Pakatan Harapan (PH) masih belum menetapkan tarikh untuk pengumuman calon bagi enam Pilihan Raya Negeri (PRN), kata Datuk Seri Saifuddin Nasution Ismail.

Setiausaha Agung gabungan itu berkata, Pengerusi Pakatan, Datuk Seri Anwar Ibrahim belum memaklumkan kepadanya bila pengumuman akan dibuat.

“Sekarang ini, saya sedang menyelesaikan semua aspek pentadbiran pilihan raya.

“Nama siapa yang akan ditulis pada watikah pelantikan pemilihan itu akan diputuskan oleh pengerusi.

“Apa yang pasti, nama-nama itu akan diumumkan sebelum 29 Julai,” katanya.

Suruhanjaya Pilihan Raya (SPR) menetapkan 29 Julai sebagai hari penamaan calon manakala pengundian pada 12 Ogos.

Barisan Nasional (BN), rakan kongsi PH dalam kerajaan perpaduan, akan mengumumkan senarai calonnya pada 21 Julai.

Perkara itu dimaklumkan Pengerusi BN, Datuk Seri Dr Ahmad Zahid Hamidi selepas mesyuarat majlis perundingan pimpinan kerajaan perpaduan malam tadi.


PRN Melaka: Menang dulu baru PN umum siapa Ketua Menteri

MELAKA, 6 Rabiulakhir 1443H, Khamis – Setakat hari ini, Perikatan Nasional (PN) masih belum menamakan calon Ketua Menteri sekiranya memenangi Pilihan Raya Negeri (PRN) Melaka.

Meskipun perbincangan mengenainya telah berlangsung, Ketua Penerangan Bersatu, Datuk Wan Saiful Wan Jan berkata, fokus PN kini untuk menang pada PRN dan kemudiannya memutuskan mengenai calon terbabit.

“Di peringkat PN, fokus kita untuk menang PRN dan kemudian baru kita akan bincang dan umumkan. Kita serahkan urusan penamaan calon ini untuk dibincang di peringkat pimpinan tertinggi.

“Perbincangan (berkaitan calon Ketua Menteri) sebenarnya sudah berlaku dan kita sudah ada idea siapakah akan dinamakan, biarlah ia diumumkan oleh pimpinan tertinggi,” katanya seperti dilapor media tempatan hari ini.

Sebelum ini, Barisan Nasional (BN) menamakan calon Ketua Menteri Melaka iaitu Datuk Seri Sulaiman Md Ali yang juga penyandang kerusi DUN Lendu.

Sementara Pakatan Harapan (PH) pula menamakan bekas Ketua Menteri, Adly Zahari sebagai calonnya.

Mengenai pembentangan manifesto PN, Wan Saiful berkata, ia akan diumum dalam tempoh terdekat.

“Kita akan umumkan aku janji kita beberapa hari lagi. Kita tawarkan daripada gabungan ini, atas tawaran itu kita yakin akan ada kestabilan dan kemakmuran yang boleh dikongsikan,” katanya.


Kerajaan disyor tak terlalu bergantung kepada konsultan asing

BANGI, 26 Rabiulakhir 1445H, Jumaat – Peruntukan kira-kira RM40 juta setahun dalam usaha melatih penjawat awam meningkatkan kepakaran dalam pelbagai bidang mengikut keperluan semasa, disambut baik oleh Kongres Kesatuan Pekerja-Pekerja Dalam Perkhidmatan Awam (Cuepacs).

Presidennya, Datuk Dr Adnan Mat berkata, langkah itu selari komitmen kerajaan untuk memperkasakan perkhidmatan awam supaya terus relevan dalam memberikan khidmat terbaik kepada sektor ekonomi dan rakyat.

“Dalam hal ini, Cuepacs mengesyorkan supaya kerajaan tidak terlalu bergantung kepada konsultan atau perunding asing.

“Sebaliknya terus mengutamakan pakar-pakar tempatan yang sedia ada di universiti awam dan swasta dalam menawarkan program latihan yang sesuai dengan keperluan semasa,” katanya dalam kenyataan hari ini.

Beliau berkata demikian sebagai mengulas kenyataan Perdana Menteri, Datuk Seri Anwar Ibrahim yang akan menyegerakan penyaluran peruntukan sehingga RM40 juta bagi melatih penjawat awam muda dalam bidang khusus serta baharu seperti kecerdasan buatan (AI) dan peralihan tenaga.

Anwar, yang juga Menteri Kewangan berkata, latihan itu dilihat sebagai keperluan mendesak kerana negara amat bergantung kepada konsultan luar yang menelan kos tinggi.

Dalam pada itu, Adnan berkata, kebergantungan konsultan asing bukan sahaja memerlukan kos yang tinggi.

Malah, dibimbangi latihan yang diberikan tidak dapat dipraktikkan dalam konteks keperluan negara.

Katanya, nilai sebanyak RM40 juta itu adalah pelaburan penting kerana penjawat awam adalah tulang belakang yang menjadi pelaksana kepada dasar yang dirangka untuk kemajuan negara.

Justeru, pembabitan penyedia latihan tempatan seperti daripada institusi pengajian tinggi, syarikat swasta atau agensi kerajaan sendiri mampu memberikan impak terbaik ke atas nilai pelaburan yang diperuntukkan oleh kerajaan.

“Agensi yang diberikan tanggungjawab untuk menyediakan program latihan kepada penjawat awam perlu membuat proses penilaian dengan teliti supaya ia tidak memberikan kesan pembaziran kepada dana awam yang dibelanjakan,” katanya.

Dalam pada itu, Cuepacs turut berharap penjawat awam menggunakan sepenuhnya peluang yang diberikan oleh kerajaan bagi meningkatkan kemampuan diri.

“Jangan pernah berasa selesa dengan tanggungjawab semasa, sebaliknya sentiasa mempunyai keinginan untuk meningkatkan kemahiran dan kemampuan,” katanya.


801 individu ditahan terbabit kes judi di Kedah

ALOR SETAR, 8 Syawal 1443H, Isnin – Seramai 801 individu ditahan kerana terlibat dalam kegiatan perjudian di negeri ini bagi tempoh 1 Januari tahun ini hingga Sabtu lepas.

Ketua Polis Kedah CP Wan Hassan Wan Ahmad berkata, kesemua mereka ditahan menerusi 707 serbuan yang dilaksanakan menerusi operasi khas perjudian.

“Dalam kesemua operasi itu polis telah merampas sebanyak 478 alat peranti berupa telefon bimbit, komputer serta wang tunai berjumlah RM139,922,” katanya dalam kenyataan di sini hari ini.

Katanya, kesemua kes disiasat di bawah Seksyen 4(1)(c) dan Seksyen 4A(a), Akta Rumah Judi Terbuka 1953.

Bagi operasi pembanterasan aktiviti maksiat dan hiburan pula, sebanyak 27 serbuan telah dilakukan dengan seramai 30 individu ditahan atas pelbagai kesalahan antaranya pelacuran dan menjalankan perniagaan tanpa lesen hiburan yang sah.

Sementara itu, Wan Hassan berkata, bagi tempoh sama sebanyak tujuh serbuan turut dilakukan melibatkan kes di bawah Akta Antipemerdagangan Orang dan Penyeludupan Migran (ATIPSOM) 2007.

“Seramai tujuh tekong darat atau ‘transporter’ telah ditahan manakala tangkapan pendatang tanpa izin adalah seramai 113 orang. Sebahagian mereka dituduh mengikut Seksyen 26A Akta ATIPSOM 2007 manakala seramai 100 pendatang tanpa izin dituduh di bawah Seksyen 6(1)(c) Akta Imigresen 1959/1963,” katanya.

Katanya, pihak polis akan terus mengambil tindakan proaktif bagi memastikan kesemua aktiviti perjudian, maksiat serta pemerdagangan orang dan penyeludupan migran di negeri ini dapat dibanteras. – Bernama


Kerajaan perlu pastikan saluran makanan dijamin halal: Mufti

Oleh Fazleen Safina

BANGI, 15 Jamadilawal 1442H, Rabu – Kerajaan perlu memastikan saluran makanan yang dipasarkan dijamin halal – termasuk produk daging import, mestilah dari negara dan sumber yang tidak diragui.

Mufti Terengganu, Datuk Dr Zulkifly Muda berkata, umat Islam telah menunaikan tanggungjawab mereka dengan memilih makanan dilabelkan halal.

“Malangnya, ada pihak yang menyediakan produk tidak halal atau mungkin penyediaan produk yang diragui status halalnya.

“Sekarang kita berharap kerajaan dapat mengambil langkah membendung tindakan salah ini.

“Perlu pastikan makanan halal, tiada penyelewengan, rasuah serta jangan mudah bagi logo halal,” katanya seperti dihubungi Ismaweb.net hari ini.

Sebelum ini, negara didedahkan dengan taktik jahat kartel yang menyeludup daging sejuk beku dari China, Ukraine, Brazil dan Argentina sebelum membungkus semula daging berkenaan menggunakan logo halal dan menjualnya ke pasaran seluruh Malaysia dalam serbuan bersepadu pihak berkuasa di sebuah gudang di Senai.

Hasil risikan Jabatan Perkhidmatan Kuarantin dan Pemeriksaan Malaysia (MAQIS) kartel berkenaan dipercayai menyamar sebagai syarikat pembekal daging sejuk beku telah menjadikan gudang berkenaan sebagai lokasi untuk membuat label dan cap palsu yang kemudiannya akan ditampal pada kotak daging yang telah dibungkus semula itu.

Tindakan itu dibuat bagi menyakinkan pemborong di Malaysia kononnya bekalan daging sejuk beku itu diperoleh dari negara yang dibenarkan pengimportannya sebelum dipercayai diedar ke pasaran tempatan.

Terdahulu, Berita Harian melaporkan kartel berkenaan menubuhkan syarikat proksi di negara ini dan dinamakan dengan nama berunsur Islamik dan keMelayuan yang boleh meraih keyakinan pengguna Islam.

Kegiatan syarikat dinyatakan dalam pendaftaran dengan Suruhanjaya Syarikat Malaysia (SSM) pula adalah mengimport bekalan daging, namun ada juga kegiatan yang dinyatakan langsung tiada kaitan dengan industri berkenaan.


Masjid Sweden terima sampul surat mencurigakan berisi serbuk putih

STOCKHOLM, 2 Safar 1445H, Sabtu – Sepucuk sampul surat mencurigakan dipenuhi dengan serbuk putih dihantar ke sebuah masjid di Sweden, lapor agensi berita Anadolu.

Presiden Persatuan Kebudayaan Islam Gothenburg, Faraj Semmo memberitahu media, serbuk putih itu terkena ke tangannya ketika dia membuka sampul surat berkenaan.

Katanya, pihak memaklumkan mengenai perkara itu kepada polis bagi mengelakkan panik.

Susulan perkara itu, polis di Gothenburg dalam satu kenyataan memaklumkan bahawa siasatan telah dibuka dan serbuk yang dihantar ke masjid di wilayah Hisingen itu sedang dianalisis.

Dalam perkembangan berasingan, Sweden telah meningkatkan kawalan keselamatan di kedutaan dan misi lain berikutan peningkatan ancaman terhadapnya di luar negara susulan insiden pembakaran al-Quran dan tindakan lain membabitkan penghinaan ke atas Islam.

Menteri Luar Sweden berkata, pihaknyak meningkatkan amaran pengganas ke tahap kedua tertinggi selepas insiden pembakaran al-Quran di negara itu mencetuskan ancaman daripada pejuang jihad.

“Bagaimanapun, keselamatan kakitangan Kementerian Luar Negeri adalah keutamaan,” katanya.

Aktivis anti-Islam telah melakukan beberapa serangan ke atas al-Quran dalam beberapa bulan kebelakangan di Sweden dan Denmark – dua negara paling liberal di dunia yang membenarkan kritikan terhadap agama atas hak kebebasan bersuara.- Agensi


ADUN DAP gesa Anwar Ibrahim berundur daripada jawatan ketua pembangkang

KUALA LUMPUR, 17 Rabiulakhir 1443H, Isnin – Datuk Seri Anwar Ibrahim digesa berundur daripada jawatan ketua pembangkang berikutan kekalahan Pakatan Harapan (PH) pada Pilihan Raya Negeri (PRN) Melaka, baru-baru ini.

Ahli Dewan Undangan Negeri (ADUN) Bilut-DAP, Lee Chin Chen berkata, sekiranya Anwar gagal berbuat demikian, DAP perlu mempertimbangkan kemungkinan untuk keluar daripada PH.

“Izinkan saya menjelaskan hujah saya secara jelas terlebih dulu. Saya berharap Anwar akan melepaskan baton kepimpinan, berada di belakang kepimpinan dan membantu pengganti generasi baharu mencapai tahap yang baharu.

“Saya menyeru Anwar berundur sebagai ketua pembangkang supaya PH boleh memilih pengganti baru. Marilah kita meneroka hala tuju dan konsensus baru kita serta menentang konservatif agama dalam pakatan sayap kanan Melayu.

“Sekiranya tiada harapan untuk PH reset semula, kepimpinan DAP mesti mempertimbangkan untuk keluar daripada gabungan itu dan mencari kerjasama lain bagi memastikan negara mempunyai parti pembangkang yang setia mempertahankan kepelbagaian dan politik sekularisme,” katanya menerusi hantaran dalam bahasa Mandarin di laman Facebooknya, seperti dipetik portal MalaysiaKini.

Beliau berkata, PH patut berhenti taksub dengan permainan angka kerana ia hanya akan menyebabkan kekalahan berulang.

“PH sudah lebih setahun taksub dengan permainan angka. Jika kita gagal menghentikan permainan itu selepas kekalahan PRN Melaka dan mengkaji semula hala tuju kita.

“… jika kita terus membanding-bandingkan diri kita secara membuta tuli dengan parti politik Melayu, kita akan hanya mengulangi kekalahan dalam pilihan raya Melaka,” katanya.

Dalam pada itu, Chin Chen yang juga Setiausaha DAP Pahang berkata, PRN Melaka adalah tamparan kepada PH.

“PH tidak sepatutnya mengikut tarian empat ‘katak’, membenarkan mereka bertanding di bawah tiket kita dan kita tidak boleh memperolokkan pengundi untuk menerima mereka,” katanya.


ISMA syor Istana Negara terlibat lebih dalam pentadbiran negara

BANGI, 19 Zulhijjah 1442H, Khamis – Ikatan Muslimin Malaysia (ISMA) mencadangkan supaya Istana Negara mempertimbang untuk terlibat lebih dalam pentadbiran negara, bagi memastikan kestabilan politik, ekonomi, sosial dan situasi pandemik COVID-19 dapat ditangani dengan sebaiknya.

Cadangan itu susulan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan rasa amat dukacita terhadap pengumuman pembatalan Ordinan Darurat oleh Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan di Parlimen pada 26 Julai lalu, sedangkan Seri Paduka Baginda belum memperkenannya.

Bimbang melihat perkembangan semasa negara ketika ini, Presiden ISMA, Ustaz Muhammad Fauzi Asmuni berkata, titah dukacita dizahirkan Yang di-Pertuan Agong menunjukkan ketidakharmonian hubungan antara kerajaan dan pihak istana.

Beliau berkata, keadaan itu amat berbahaya bagi sebuah negara yang mengimbangi antara konsep demokrasi berparlimen dan Raja Berperlembagaan.

“ISMA menyeru agar Perdana Menteri mengambil langkah memohon maaf dan menjernihkan semula hubungan antara kerajaan dan istana agar isu ini tidak berlarutan lalu menjadi lebih buruk.

“Kestabilan negara amat bergantung antaranya kepada hubungan yang baik antara kerajaan dan istana,” katanya dalam kenyataan, hari ini.

Ustaz Muhammad Fauzi berkata, ISMA turut menggesa Tan Sri Muhyiddin Yassin dan kerajaan mengambil langkah yang lebih bertanggungjawab supaya dapat menguruskan negara selari dengan undang-undang secara telus tanpa ada agenda tersembunyi.

Beliau berkata, membuat keputusan besar di sebalik agenda tersembunyi hanya akan menjebakkan negara dalam banyak masalah pada masa akan datang.

“Pada masa sama, ISMA juga mengingatkan kepada semua pihak agar tidak mengambil kesempatan daripada situasi ini untuk melakukan apa-apa langkah yang akan memburukkan lagi keadaan.

“Semua pihak perlu bertanggungjawab mengambil tindakan yang tidak memudaratkan negara ke keadaan yang lebih buruk daripada sekarang,” katanya.


6 suspek rusuhan bola sepak di Indonesia didakwa

MALANG, 10 Rabiulawal 1444H, Jumaat – Polis Indonesia mengesahkan enam suspek penyebab rusuhan bola sepak di Stadium Kanjuruhan, Malang sehingga mengorbankan 131 nyawa Sabtu lalu, telah ditahan.

Ketua Polis negara, Listyo Sigit Prabowo dalam sidang media berkata, hasil siasatan dan bukti yang mencukupi telah mengenal pasti enam suspek yang menyebabkan kepada tragedi berkenaan.

Katanya, enam suspek yang didakwa itu membabitkan tiga pegawai polis dan tiga individu yang bertanggungjawab terhadap perlawanan serta keselamatan, termasuk ketua jawatankuasa penganjur Arema FC dan pegawai keselamatan kelab berkenaan.

Prabowo berkata, dua daripada pegawai polis yang disiasat mengarahkan rakan sekerjanya melepaskan gas pemedih mata.

Sementara, pegawai polis ketiga yang disiasat tahu mengenai peraturan keselamatan FIFA, iaitu melarang penggunaan gas kawalan orang ramai di tepi padang, namun tidak bertindak menghalang gas pemedih mata digunakan rakan sekerjanya.

Suspek bakal berdepan hukuman penjara maksimum lima tahun jika didapati bersalah.

Persatuan bola sepak Indonesia sebelum ini melarang ketua jawatankuasa penganjur Arema FC dan pegawai keselamatan daripada terbabit dengan bola sepak untuk seumur hidup.

Pengumuman itu dibuat ketika kemarahan orang ramai memuncak terhadap tindak balas polis kepada kumpulan pencerobohan padang.

Polis bertindak melepaskan gas pemedih mata ke arah penonton yang bersesak ketika penyokong Arema FC cuba mendekati pemain berikutan kekalahan pada persaingan sengit Persebayah Surabaya pada Sabtu lalu.

Keadaan itu mencetuskan suasana huru-hara dan panik kepada penonton menyebabkan ramai yang cedera dan maut akibat lemas serta dipijak.- Agensi


Pendapat: Kemanakah penduduk Gaza ingin dihalau keluar?

1. SEMALAM, tentera penjajah Israel telah menebarkan kertas amaran kepada penduduk Palestin di Gaza supaya meninggalkan bandar tersebut atau berhadapan dengan pembunuhan atas alasan bersekongkol dengan ‘pengganas’. Persoalannya, ke mana mereka akan dibawa pergi?

7. Soalnya, apakah kepentingan Arab Saudi dalam projek pembangunan Sinai? Serta untuk siapakah projek-projek pembangunan ini? Jika kita lihat penduduk Sinai tidak melebihi 600,000 orang. Alasan yang kerap kali digunakan adalah untuk menempatkan semula perumahan orang Arab Badwi, yang dikatakan menjadi sarang ‘kumpulan pengganas’.

8. Perkembangan-perkembangan yang berlaku menyokong dakwaan, bahawa penduduk di Gaza mahu dihalau keluar ke Sinai. Namun, apa yang memeningkan Israel, walaupun pelbagai siri pengeboman dikenakan terhadap penduduk Gaza, penduduk Gaza masih lagi tetap bertahan di bumi ‘ribath’.

9. Pembolehubah ini mungkin akan mengubah senario perang jika terus berlanjutan. Persoalannya, selama dan sejauh mana penduduk Gaza mampu bertahan? Ramai pemerhati dan penganalisis sedang memerhatikan sebarang keberangkalian ‘ground invasion’ oleh Israel serta campur tangan tentera Amerika Syarikat dalam perang kali ini. Namun sehingga kini, Israel mesih lagi tidak melancarkan serbuan darat.

11. Persoalannya adakah perubahan landskap yang berlaku ini membawa kepada senario tertubuhnya ‘The Greater Israel’ atau akan menghilangkan Israel dari peta Dunia? Ini bergantung kepada langkah intervensi yang dijalankan oleh umat Islam sedunia untuk membebaskan Palestin.

Asyraf Farique
COO IRIS Institute


Batal PRU15 kerana Omicron XBB palsu

BANGI, 9 Rabiulakhir 1444H, Jumaat – Kementerian Kesihatan (KKM) menafikan laporan berita mendakwa Pilihan Raya Umum Ke-15 (PRU15) kemungkinan dibatalkan sekiranya kes positif COVID-19 meningkat sebelum hari mengundi pada 19 November ini.

KKM dalam kenyataan berkata, hantaran di akaun Facebook My News yang dimuat naik hari ini adalah palsu dan tidak mencerminkan situasi sebenar serta menimbulkan kekeliruan dalam kalangan masyarakat.

Menerusi hantaran itu, My News mendakwa PRU15 berkemungkinan dibatalkan sekiranya kes positif COVID-19 daripada gelombang Omicron XBB terus meningkat sebelum tarikh hari mengundi 19 November nanti.

“Ketika ini, kes positif COVID-19 telah dicatatkan melebihi 2,000 kes sehari.

“Sekiranya wabak Omicron XBB tidak merebak terlalu cepat dan masih terkawal, maka orang ramai dinasihatkan supaya mendapatkan suntikan dos keempat (dos penggalak) sekiranya ingin mengundi pada 19 November 2022,” dakwa hantaran itu yang turut disertakan gambar Menteri Kesihatan, Khairy Jamaluddin.

Sehubungan itu, KKM meminta orang ramai merujuk berita sahih melalui pautan di Sinar Harian dan agensi Bernama.


Kartel daging haram: 3 pegawai MAQIS direman

JOHOR BAHRU, 6 Jamadilakhir 1442H, Selasa – Tiga pegawai Jabatan Perkhidmatan Kuarantin dan Pemeriksaan Malaysia (MAQIS) direman lima hari kerana disyaki terbabit kegiatan rasuah berhubung kemasukan daging beku tidak dibenarkan Jabatan Perkhidmatan Veterinar.

Tempoh reman bermula hari ini hingga 23 Januari – dibenarkan Penolong Pendaftar Mahkamah Majistret Johor Bahru, Nur Fathiah Mohd Fedzier, selepas mendengar permohonan SPRM Johor, pagi tadi.

Tahanan reman terhadap ketiga-tiga suspek menjadikan lima pegawai jabatan berkenaan disiasat setakat ini, selepas dua pegawai MAQIS Johor berusia 27 dan 31 tahun direman mengikut Seksyen 17 (a) Akta SPRM 2009 pada 7 Januari lalu.

Sementara itu, Pengarah SPRM Johor, Datuk Azmi Alias berkata, ketiga-tiga suspek masing-masing berusia 40, 44 dan 55 tahun, ditahan di Pejabat SPRM Johor, kira-kira jam 7 malam semalam selepas hadir untuk membantu siasatan.

“Kes ini disiasat mengikut Seksyen 17(a) Akta SPRM 2009,” katanya seperti dilapor Berita Harian.

Terdahulu, SPRM Johor pada semalam menahan seorang pengarah syarikat berusia 36 tahun di Johor Bahru sebelum suspek direman selama enam hari bermula semalam.

Sebelum ini, SPRM dalam satu kenyataan memaklumkan seramai lapan suspek telah ditahan sejak 4 Januari lalu bagi membantu siasatan berhubung isu kartel daging sejuk beku.

Selain itu, 27 saksi juga dipanggil terdiri daripada pekerja syarikat, ejen pengimport serta pegawai kerajaan.

Kes terbabit disiasat mengikut Akta SPRM 2009 yang menjurus kepada kesalahan menerima rasuah, mengemukakan tuntutan palsu serta kesalahan berkaitan pemalsuan dokumen.

Sebelum ini, negara didedahkan dengan taktik jahat kartel yang menyeludup daging sejuk beku dari China, Ukraine, Brazil dan Argentina sebelum membungkus semula daging berkenaan menggunakan logo halal dan menjualnya ke pasaran seluruh Malaysia dalam serbuan bersepadu pihak berkuasa di sebuah gudang di Senai.

Hasil risikan Jabatan Perkhidmatan Kuarantin dan Pemeriksaan Malaysia (MAQIS) kartel berkenaan dipercayai menyamar sebagai syarikat pembekal daging sejuk beku telah menjadikan gudang berkenaan sebagai lokasi untuk membuat label dan cap palsu yang kemudiannya akan ditampal pada kotak daging yang telah dibungkus semula itu.


Pemandu lori dihukum gantung, edar dadah bernilai RM22 juta

KUALA TERENGGANU, 12 Rejab 1442H, Rabu – Mahkamah Tinggi di sini hari ini menjatuhi hukuman gantung sampai mati ke atas seorang pemandu lori setelah didapati bersalah mengedar dadah jenis methamphetamine bernilai RM22 juta, empat tahun lalu.

Hakim Datuk Abdul Wahab Mohamed menjatuhkan hukuman itu ke atas Mohammad Ishak Ramli, 37, setelah gagal menimbulkan keraguan munasabah di akhir kes pembelaan.

Bagaimanapun, seorang lagi tertuduh yang turut didakwa atas pertuduhan sama iaitu Nur Muhammad Izzudin Nordin, 29, seorang kelindan lori telah dilepas dan dibebaskan.

Mohammad Ishak dan Nur Muhammad Izzudin, masing-masing didakwa mengedar dadah jenis methamphetamine seberat 203.9467 kilogram (kg) di dalam ruang muatan sebuah treler jenis Volvo yang diletakkan di tepi sebuah rumah sekitar Bukit Payong, Marang, pada 11 malam, 25 Sept 2017.

Ketika penghakiman, Abdul Wahab berkata pembelaan Mohammad Ishak hanyalah bersifat penafian semata-mata dan beliau bersetuju dengan hujah pihak pendakwaan bahawa tertuduh tidak boleh ‘membutakan mata’ apatah lagi dadah yang dibawa berada di dalam beg baju tidak berzip dan tidak berkunci.

Tambahnya, tertuduh juga tidak berusaha untuk memastikan barang-barang yang dibawa adalah benar-benar beras Siam serta gagal membuktikan dia adalah pembawa tidak bersalah kerana tertuduh mempunyai masa untuk memeriksa barang-barang sebelum bergerak.

Katanya, selain beg baju terbabit terdapat juga 11 guni lain, yang semuanya berisi dadah.

Kedua-dua tertuduh didakwa mengikut Seksyen 39B (1) (a) Akta Dadah Berbahaya 1952 yang memperuntukkan hukuman gantung sampai mati .

Pendakwaan dilakukan oleh Timbalan Pendakwa Raya Ahmad Fadhli Mahmud dan Amer Abu Bakar Abdullah manakala Mohammad Ishak diwakili peguam Datuk Sukri Mohamed serta Nur Muhammad Izzudin diwakili peguam Mazlan Md Zain. – Bernama


PH ibarat retak menanti belah

Oleh Athirah Huda Zalhe

BANGI, 13 Rabiulakhir 1442H, Ahad – Pakatan Harapan (PH) kini seperti retak menanti belah selepas timbul pelbagai pertikaian berhubung tindakan sebahagian Ahli Parlimenya yang tidak menyokong usul undi belah bahagi Belanjawan 2021.

Sebelum ini, Ketua Pembangkang, Datuk Seri Anwar Ibrahim mengaku membuat keputusan dan meminta Ketua Whip parti supaya tidak menyokong usul undi belah bahagi di Dewan Rakyat, Khamis lalu.

Dakwanya, tindakan itu diambil bagi memberi ruang Ahli Parlimen meneliti secara terperinci dan mendalami keseluruhan pengumuman Menteri Kewangan.

Pada masa sama, Ketua Parlimen DAP, Anthony Loke juga mengaku bertanggungjawab memberikan arahan kepada Ahli Parlimen parti itu selepas mendapat mesej daripada Anwar.

Beliau mendakwa, meskipun Belanjawan 2021 sudah diluluskan di peringkat dasar, pembangkang akan membantah dan menolak peruntukan yang tidak dipersetuju di peringkat jawatankuasa kementerian masing-masing.

Namun, tindakan itu tetap mencetuskan tidak puas hati Pemuda Sosialis DAP (DAPSY) yang menuntut permohonan maaf dan ‘mengugut’ akan menyarankan parti itu memutuskan hubungan PKR serta membubarkan PH.

Mengulas krisis gabungan itu, Ahli Jawatankuasa Pusat Ikatan Muslimin Malaysia (ISMA), Ustaz Haji Omar Kassim menyifatkan tindakan PH menolak belanjawan sebagai helah gabungan menutup perpecahan yang sedang berlaku.

“Pada hakikatnya, PH umpama retak menanti belah. Ahli Parlimen Melayu, muslim khususnya mesti bersikap matang membawa agenda nasional dan kepentingan rakyat.

“Janganlah hanya berpolitik kosong dan hilang prinsip,” katanya kepada Ismaweb.net, hari ini.

Ustaz Omar juga tidak menolak kemungkinan tindakan pembangkang tidak menyokong undi belah-bahagi itu hanyalah retorik semata-mata.

“Ia sekadar bimbang mereka akan dikatakan menderhaka kepada saranan Yang di-Pertuan Agong yang mana pada hakikatnya mereka memang tidak menghormati baginda.

“Yang terbukti derhaka ialah 13 orang Ahli Parlimen tersebut. Yang lain masih menentang untuk menjadikan bajet tidak lulus di peringkat jawatankuasa, turut bermakna mereka tidak mengutamakan kepentingan rakyat,” katanya.

PH sebelum ini hanya sempat mentadbir kerajaan 22 bulan, apabila gabungan itu tumbang selepas Tun Dr Mahathir Mohamad meletak jawatan sebagai Perdana Menteri, Februari lalu.

Krisis bertambah buruk sejak Parti Pribumi Bersatu Malaysia (Bersatu) keluar PH, dan Tan Sri Muhyiddin Yassin dilantik menjadi Perdana Menteri dengan perkenan Yang di-Pertuan Agong.


MITI ambil tindakan syarikat manipulasi surat kelulusan operasi CIMS 3.0

KUALA LUMPUR, 22 Syawal 1442H, Khamis  – Satu laporan polis telah dibuat terhadap sebuah syarikat perkhidmatan tidak penting menawarkan khidmat fotografi yang mendakwa dapat kelulusan beroperasi menerusi sistem COVID-19 Intelligent Management System (CIMS) 3.0.

Menteri Kanan Perdagangan Antarabangsa dan Industri (MITI) Datuk Seri Mohamed Azmin Ali berkata, perkara itu sedang dalam siasatan polis untuk diambil tindakan.

Beliau berkata, setiap surat kelulusan CIMS 3.0 mempunyai satu kod QR tersendiri, dan imbasan kod QR menunjukkan pendaftaran syarikat berkenaan tidak pernah diluluskan, dan terdapat elemen penipuan.

“Dia (syarikat) mendakwa dibenarkan beroperasi dan kita (MITI) telah berikannya surat kelulusan, namun selepas siasatan menyeluruh kita dapati ia adalah dakwaan palsu yang memberi imej tidak baik kepada sistem CIMS dan kementerian,” kata beliau dalam sidang media hari ini.

Mohamed Azmin berkata demikian bagi mengulas isu tular mengenai khidmat fotografi dan pembuatan kasut kecil-kecilan yang menjadi antara sektor diluluskan oleh MITI menerusi CIMS 3.0.

Turut hadir adalah Menteri Perdagangan Dalam Negeri dan Hal Ehwal Pengguna Datuk Alexander Nanta Linggi.

Mohamed Azmin berkata, terdapat beberapa kes penipuan permohonan untuk operasi telah dikesan dan diambil tindakan undang-undang.

Beliau memberi contoh sebuah syarikat yang mendakwa sebagai pengeluar sut peralatan perlindungan diri (PPE), namun hasil siasatan mendapati aktiviti syarikat itu hanya meliputi pembuatan topi keledar, dan menurutnya syarikat itu telah dikompaun RM10,000 serta diarah tutup operasi bagi tempoh dua minggu.

Beliau berkata, MITI turut mengambil maklum mengenai aduan beberapa pihak yang mendakwa CIMS 3.0 telah dibolosi dan ada syarikat mendapat kelulusan walaupun berada di bawah sektor yang tidak dibenarkan beroperasi.

Katanya, MITI sedang bekerjasama dengan CyberSecurity Malaysia serta beberapa pakar IT yang lain bagi memperkasa portal CIMS sekali gus mengelak kebolosan sistem itu.

“MITI terbuka kepada sebarang bentuk aduan mahupun kritikan mengenai sistem CIMS 3.0 demi menjamin ketelusan dan keberkesanan pelaksanaan sistem ini. MITI melalui unit penguatkuasaan bersama dengan kerjasama agensi penguatkuasa yang lain akan terus memantau dan mengawal pelaksanaan SOP PKP 3.0,” tambah beliau. -Bernama


RMK12: Kerajaan bina institut berjangkit Malaysia tahun depan

KUALA LUMPUR, 20 Safar 1443H, Isnin – Sebuah Institut Penyakit Berjangkit Malaysia akan dibina di Bandar Enstek, Negeri Sembilan pada tahun depan menerusi Rancangan Malaysia Ke-12 (RMK12), kata Perdana Menteri Datuk Seri Ismail Sabri Yaakob.

Ketika membentangkan RMK12 di Dewan Rakyat hari ini, beliau berkata, penubuhan institut itu bertujuan mencegah penyakit, ketidakupayaan dan kematian yang disebabkan oleh penyakit-penyakit berjangkit.

“Kerajaan juga akan mengkaji semula keberkesanan sistem kesihatan sedia ada, dan dasar kesihatan negara akan dirangka bagi meningkatkan kesiapsiagaan mengurus penyakit berjangkit serta krisis kesihatan,” katanya.

Beliau berkata Pelan Hala Tuju Pembangunan Vaksin Negara sedang dimuktamadkan bagi memastikan Malaysia mampu menghasilkan vaksin sendiri, di samping sebagai persediaan menghadapi sebarang pandemik pada masa akan datang.

“Dalam situasi pandemik COVID-19, rakyat menaruh harapan yang tinggi kepada kerajaan dan kerajaan akan sentiasa mencari jalan yang terbaik memastikan kesejahteraan Keluarga Malaysia dalam pelbagai aspek, terutama penjagaan kesihatan dan penyediaan kediaman yang berkualiti.

“Kerajaan kekal komited bagi memperkukuh sistem penjagaan kesihatan demi memastikan rakyat sihat dan produktif,” katanya.

Dalam pada itu, Perdana Menteri mengumumkan kerajaan juga telah mengenal pasti langkah proaktif meningkatkan kesiapsiagaan hospital untuk mencapai nisbah 2.06 katil hospital bagi setiap seribu penduduk menjelang tahun 2025.

Bagi tujuan itu, kerajaan akan turut membangunkan fasiliti kesihatan baharu, sebagai tambahan kepada 12 hospital yang sedang dibina di seluruh negara dan dijangka siap dalam tempoh RMK12, katanya.

“Kelengkapan dan peralatan kesihatan, termasuk keperluan unit rawatan rapi (ICU) akan ditambah dan dalam usaha untuk merapatkan jurang perbezaan fasiliti kesihatan bandar dan luar bandar, kerajaan akan membina dan menaik taraf klinik-klinik kesihatan di seluruh negara,” katanya. – Bernama


PH musuh PAS, bukan BN meski tak kerjasama

BANGI, 4 Rabiulakhir 1444H, Ahad – PAS kekal dengan pendirian Barisan Nasional (BN) bukan musuh walaupun tidak bekerjasama pada Pilihan Raya Umum ke-15 (PRU15).

Sebaliknya, sama ada PAS atau BN – musuh mereka sama iaitu Pakatan Harapan (PH), kata Datuk Seri Takiyuddin Hassan.

“Kita tidak bermusuh walaupun tidak bekerjasama dalam PRU15, namun ini satu amalan demokrasi di mana kita ‘bermain di padang sama rata’.

“Jika kawasan tertentu dimenangi BN tidak mengapa, asalkan tidak jatuh kepada PH. Kita memang tidak bermusuh kerana kita kekalkan konsep penyatuan ummah.

“Amalan konsep penyatuan ummah walaupun tidak berkawan rapat, namun tidak bermusuh sama sekali,” katanya seperti dilapor Berita Harian.

Setiausaha Agung PAS itu berkata, penyatuan berkenaan tidak diteruskan disebabkan perkara tertentu sehingga memaksa PAS membuat pilihan dalam PRU15.

Presiden PAS telah jelaskan penyatuan ummah perlu merangkumi parti Melayu Islam, katanya.

27 September lalu, PAS memuktamadkan keputusan untuk kekal bekerjasama dengan Bersatu sekali gus meninggalkan BN.


Hampir 1,000 ditahan terlibat Macau Scam sehingga Oktober

KUALA LUMPUR, 14 Rabiulakhir 1442H, Isnin – Sebanyak 993 individu ditahan dalam tempoh 10 bulan tahun ini selepas terlibat dalam kegiatan ‘Macau Scam’.

Timbalan Menteri Dalam Negeri II Jonathan Yasin berkata tangkapan pada 1 Januari hingga 31 Oktober itu melibatkan 912 warga tempatan dan 81 rakyat asing.

“Pertuduhan yang telah dibuat berkaitan kes Macau Scam ini ialah 605 orang,” katanya menjawab soalan tambahan Datuk Mohamad Alamin (BN-Kimanis) mengenai jumlah kes penipuan Macau Scam serta peringkat umur penjenayah yang terlibat pada sesi soal jawab di Dewan Rakyat hari ini.

Beliau berkata pada masa ini, belum ada kajian mengenai umur mereka yang terlibat dalam kegiatan itu dan pihak Kementerian Dalam Negeri akan membuat penelitian berhubung perkara berkenaan.

Dalam pada itu, Jonathan berkata Polis Diraja Malaysia (PDRM) sentiasa bekerjasama dengan pelbagai pihak termasuk Suruhanjaya Komunikasi dan Multimedia Malaysia (MCMC), Bank Negara Malaysia, syarikat telekomunikasi dan institusi perbankan untuk membanteras jenayah penipuan dalam talian.

Selain itu, katanya sebuah Jawatankuasa Teknikal Jenayah Siber yang terdiri daripada PDRM dan SKMM telah ditubuhkan pada Mac 2019 bagi tujuan sama.

Beliau berkata di peringkat dalaman PDRM pula, satu Pasukan Petugas Khas ditubuhkan bagi mengenal pasti dan memantau trend terkini kes jenayah dalam talian serta bekerjasama dengan agensi seperti SKMM yang membantu dari segi kepakaran dan teknologi. – Bernama


390 rakyat Palestin ditangkap kerana kandungan media sosial tahun lalu

RAMALLAH, 8 Jamadilakhir 1443H, Selasa – Sekurang-kurangnya 390 rakyat Palestin ditangkap pihak berkuasa Israel tahun lalu, kerana kononnya didakwa menyebarkan hasutan keganasan di media sosial, lapor Pusat Kajian Tahanan Palestin.

Jurucakap media pusat itu, Riyad Al-Ashqar berkata, 2021 menyaksikan peningkatan ketara dalam kempen penahanan Israel yang menyasarkan rakyat Palestin atas tuduhan berkaitan kandungan media sosial.

Katanya, penangkapan rutin rejim Zionis terhadap warga Palestin kerana aktiviti media sosial adalah dasar hukuman yang digunakan sebagai penghalang oleh negara penjajahan.

Riyad percaya matlamatnya adalah untuk memenjarakan sebilangan besar kanak-kanak, wanita dan golongan muda.

“(Israel) bukan hanya mengejar rakyat Palestin di lapangan, tetapi juga di dunia maya,” katanya.

Beliau turut mendedahkan kes Omar Hashlamoun, 17, dari Baitulmaqdis yang ditangkap kerana catatan Facebooknya: “Saya tidak pasti kewujudan lama saya di dunia ini, tetapi saya berharap bahawa saya telah menanamkan diri saya kekal selamanya dalam setiap ingatan yang baik.”

Hanya beberapa minit selepas memuat naik hantaran tidak berbahaya itu, bapanya menerima panggilan daripada pegawai perisikan Israel yang mengatakan bahawa Omar akan disiasat.

Remaja itu kemudian disoal siasat kerana disyaki terbabit dalam ancaman keganasan dan dikenakan penyeksaan serta tekanan psikologi.

Riyad berkata, pihak berkuasa pendudukan Israel telah menubuhkan unit khas dalam talian yang mengikuti siaran media sosial rakyat Palestin.

Bagi pasukan haram Israel, gambar para syahid dan berita mengenai serangan ke atas rakyat Palestin dilihat sebagai  kritikan kepada rejim pengganas itu. – Agensi